Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLEmaidir le ceanglais stuamachta i gcomhair institiúidí creidmheasa agus gnólachtaí infheistíochtaCuid 1(Téacs atá ábhartha maidir leis an LEE) /* COIM/2011/0452 leagan deireanach */





MEABHRÁN MÍNIÚCHÁIN 1. Comhthéacs an ghnímh atá beartaith0065 1.1. Forais agus cuspóirí an togra Léirigh méid na géarchéime airgeadais go bhfuil rioscaí doghlactha ag baint leis an gcaoi a rialáiltear na hinstitiúidí airgeadais faoi láthair. De réir mheastacháin an Ciste Airgeadaíochta Idirnáisiúnta, b’fhiú beagnach EUR 1 trilliún na caillteanais a thabhaigh institiúidí creidmheasa na hEorpa idir 2007 agus 2010 de dheasca na géarchéime. Is ionann sin agus 8 % de OTI an AE. D'fhonn cobhsaíocht a thabhairt ar ais san earnáil baincéireachta agus a chinntiú go gcuirfear creidmheas ar fáil don fhíorgheallagar, ghlac an AE agus Ballstáit an AE réimse leathan beartas nach raibh a leithéid ann riamh cheana, beartais a dtitfidh a gcostais ar an gcáiníocóir sa deireadh thiar. Sa chomhthéacs seo, thug an Coimisiún faomhadh do EUR 4.6 trilliún a chaitheamh mar bhearta státchabhrach d'institiúidí airgeadais, agus baineadh leas éifeachtach as breis agus EUR 2 trilliún den mhéid sin in 2008 agus in 2009. Ní mór athchóiriú ó bhonn a bheith ag dul le leibhéal na tacaíochta fioscaí atá á cur ar fáil d'institiúidí creidmheasa, athchóiriú a thabharfaidh aghaidh ar na heasnaimh a tháinig chun solais le linn na géarchéime. Chuige sin, tá roinnt leasuithe molta ag an gCoimisiún cheana féin don reachtaíocht baincéireachta a tháinig i bhfeidhm in 2009 (Treoir um Cheanglais Chaipitil II) agus in 2010 (Treoir um Cheanglais Chaipitil III). Tá nithe sa togra seo a forbraíodh agus a comhaontaíodh go hidirnáisiúnta agus a bhaineann le caighdeán i dtaca le caipiteal agus leachtacht institiúidí creidmheasa, caighdeáin a dtugtar Basel III orthu. Ina cheann sin déanann an togra comhchuibhiú ar fhorálacha eile sa reachtaíocht atá ann faoi láthair. Tugtar míniú mionchruinn i Roinn 5 thíos ar na roghanna rialála a rinneadh. I dTreoir 2006/48/CE ó Pharlaimint na hEorpa agus ón gComhairle an 14 Meitheamh 2006 maidir le dul i mbun an ghnó a ghabhann le foras creidmheasa agus leanúint den ghnó sin tá forálacha a bhfuil dlúthbhaint acu le rochtain ar ghnó na n‑institiúidí creidmheasa (amhail forálacha a rialaíonn údarú an ghnó, feidhmiú shaoirse na bunaíochta, cumhachtaí maoirsithe údarás na mBallstát baile agus na mBallstát aíochta ina leith sin, agus athbhreithniú maoirseachta ar na hinstitiúidí creidmheasa). Tá na nithe sin clúdaithe ag an togra nua le haghaidh Treorach maidir le rochtain ar ghníomhaíochtaí ghnó na n‑institiúidí creidmheasa agus maoirseacht stuamachta ar institiúidí creidmheasa agus ar ghnólachtaí infheistíochta; aon phacáiste amháin is ea an Treoir sin agus an togra seo. Mar sin féin, leagtar amach i dTreoir 2006/48/CE, go háirithe sna hiarscríbhinní a ghabhann léi, rialacha stuamachta freisin. D'fhonn cóineasú a dhéanamh ar na forálacha reachtacha a eascraíonn as trasuíomh Threoracha 2006/48/CE agus 2006/49/CE sa dlí náisiúnta agus d'fhonn a áirithiú go gcuirfear na rialacha stuamachta céanna i bhfeidhm go díreach orthu, rud atá riachtanach ó thaobh fheidhmiú an margaidh inmheánaigh, is iad na rialacha stuamachta seo ábhar an togra seo le haghaidh Rialacháin. Ar mhaithe le soiléire, déanann an togra seo na ceanglais stuamachta ar institiúidí creidmheasa agus ar ghnólachtaí infheistíochta a thabhair le chéile; tagann an dara ceann acu sin faoi Threoir 2006/49/CE faoi láthair. 1.1.1. Fadhbanna ar tugadh aghaidh orthu - eilimintí nua faoi Basel III Ceapadh an togra seo chun dul i ngleic le heasnaimh rialála sna réimsí seo a leanas: Bainistiú riosca leachtachta (Cuid a Sé): Léirigh an ghéarchéim go raibh na cleachtais maidir le bainistiú riosca leachtachta neamhleor le dul i ngleic i gceart leis na rioscaí a bhaineann le hurrúsú i gcomhair oibríochtaí 'tionscain agus dáil', úsáid ionstraimí casta airgeadais agus spleáchas ar ionstraimí aibíochta gearrthéarma le haghaidh maoiniú mórdhíola. Is é sin ba chúis le dul in éag roinnt institiúidí airgeadais, leis an díobháil a rinneadh do shláine airgeadais a lán institiúidí eile, le cobhsaíocht airgeadais a bheith curtha i mbaol agus leis an ngá tacaíocht phoiblí a chur ar fáil. Cé go bhfuil cuid de na Ballstáit ag cur caighdeán rialála cainníochta de chineál éigin i bhfeidhm faoi láthair maidir le leachtacht, níl aon córas rialála comhchuibhithe atá follasach go leor leagtha síos ar leibhéal an AE maidir leis an dóigh iomchuí le leibhéil leachtachta gearrthéarmacha agus fadtéarmacha a láimhseáil. Cuireann an éagsúlacht atá le sonrú sna caighdeáin náisiúnta reatha bac le cumarsáid idir údaráis maoirseachta agus cuireann sí costais bhreise tuairiscithe ar institiúidí trasteorann. Sainmhíniú ar chaipiteal (Cuid a Dó Teideal I): Níor leor cainníocht ná cáilíocht an chaipitil a bhí ag na hinstitiúidí nuair a tháinig an géarchéim. Nuair a chuirtear san áireamh na rioscaí a bhí ag bagairt orthu is léir nach raibh go leor ionstraimí caipitil ardcháilíochta ag a lán institiúidí chun tionchar na gcaillteanas a iompar go héifeachtach de réir mar a thiocfadh siad chun cinn agus cabhrú chun an institiúid a chaomhnú mar ghnóthas leantach. Measadh go bhféadfadh ionstraimí caipitil de Leibhéal Hibrideach 1 (hibridí) caillteanais a iompar ar bhonn gnóthais leantaigh, ach nuair a tháinig an crú ar an tairne fuarthas amach nach raibh siad éifeachtach. Ní raibh ionstraimí caipitil Leibhéal 2 in ann a bhfeidhm a chomhlíonadh maidir le caillteanais a iompar óir nuair a d’éirigh institiúid dócmhainneach ba minic nár ligeadh dí teip. Maidir le cáilíocht na n‑ionstraimí chaipitil a bhí riachtanach chun caillteanais gan choinne a iompar de thoradh rioscaí sa leabhar trádála, fuarthas amach go raibh siad chomh hard le rioscaí an leabhair neamhthrádála; fuarthas amach freisin nach raibh cáilíocht sách ard ag ionstraimí caipitil Leibhéal 3. Chuir rialtais tacaíocht nach bhfacthas a leithéid riamh roimhe sin ar fáil don earnáil baincéireachta in go leor tíortha chun cobhsaíocht airgeadais a chosaint. Gan comhchuibhiú go leor a bheith déanta san AE maidir le sainmhíniú a thabhairt ar cad is caipiteal ann faoi deara na deacrachtaí seo, agus is amhlaidh a bhí cineálach cur chuige an-éagsúil ag na Ballstáit maidir leis na gnéithe caipitil sin ba chóir a áireamh nó a eisiamh óna gcistí féin. Dá thoradh sin agus de thoradh an chaoi nár léirigh na cóimheasa rialála an fhíor-acmhainn a bhí ag institiúidí caillteanais a iompar, ní raibh sé ar chumas an mhargaidh shócmhainneacht institiúidí an AE a mheas go cruinn ná go seasta. Chuir sé sin uile le héagobhsaíocht airgeadais san AE. Riosca creidmheasa contrapháirtí (Cuid a Trí Teideal II Caibidil 6): Léirigh an ghéarchéim roinnt easnamh sa chóras rialála reatha maidir le riosca creidmheasa contrapháirtí a éiríonn as díorthaigh, as athcheannaigh agus as gníomhaíochtaí maoinithe urrús. Thaispeáin sí, leis, nár chinntigh na forálacha a bhí ann cheana go ndéanfaí bainistíocht cuí agus caipitliú leordhóthanach i gcomhair an chineáil sin riosca. Níor chuir na rialacha reatha dreasachtaí go leor ar fáil chun conarthaí díorthach thar an gcuntar arna nglanadh go déthaobhach a aistriú chuig imréiteach iltaobhach trí chontrapháirtithe lárnacha. Roghanna, discréid agus comhchuibhiú (an Rialachán ar fad): Cuireadh Treoir amháin in ionad seacht dTreoir baincéireachta in 2000. Cuireadh leagan amach nua ar an dTreoir seo in 2006 nuair a bhí creat Basel II á thabhairt isteach san AE. Tá líon suntasacha roghanna agus discréide sna forálacha reatha dá bharr sin. Lena chois sin sin, tá cead tugtha do na Ballstáit rialacha níos déine a chur i bhfeidhm ná rialacha na Treorach. Mar thoradh air sin, tá leibhéal ard dibhéirseachta ann, rud a chuireann ualach trom ar ghnólachtaí atá ag feidhmiú ar bhonn trasteorann. Easpa soiléire dlí agus ní easpa cothroime a thagann as sin. 1.1.2. Cuspóirí an togra Is é sprioc ginearálta an tionscnaimh seo a áirithiú go neartófar a éifeachtaí atá an rialú ar chaipiteal institiúidí san AE agus go gcuirfear srian leis an drochthionchar ar chosaint taisceoirí agus ar chomh‑thimthriallacht an chórais airgeadais, gan laghdú a theacht ar a iomaíoch atá tionscal baincéireachta an AE. 1.2. Comhthéacs ginearálta Spreag an ghéarchéim airgeadais mór‑iarracht san AE agus ar fud an domhain chun beartais éifeachtacha a fhorbairt le dul i ngleic leis na fadhbanna is bunús leis an ngéarchéim sin. Rinne Grúpa Ardleibhéil a raibh an tUasal de Larosière ina chathaoirleach air moltaí chun athchóiriú a dhéanamh ar mhaoirseacht agus ar rialú airgeadais na hEorpa. Rinne Cumarsáid ón gCoimisiún breis mionsaothraithe orthu sin i Márta 2009. Tá athbhreithnithe iomadúla beartas sa togra seo agus tá siad liostaithe sa phlean gníomhaíochta mionsonraithe a ghabhann leis an Teachtaireacht sin. Ar leibhéal domhanda, léirigh Dearbhú an Ghrúpa G-20 an 2 Aibreán 2009 tiomantas iarrachtaí comhsheasmhacha idirnáisiúnta a dhéanamh chun aghaidh a thabhairt ar an ngéarchéim, feabhas a chur ar chainníocht agus ar cháilíocht an chaipitil sa chóras baincéireachta, beart forlíontach neamhriosca a thabhairt isteach chun teorainn a chur le fás ghiarála, creat a fhorbairt le haghaidh maoláin leachtachta níos láidre a bheith ag institiúidí airgeadais agus moltaí an Bhoird um Chobhsaíocht Airgeadais (FSB) a chur i bhfeidhm chun maolú a dhéanamh ar an comh‑thimthriallacht. Mar fhreagra ar shainordú an G-20, i Meán Fómhair 2009 tháinig an Ghrúpa Rialtóirí Banc Ceannais agus Ceannairí Maoirseachta (GHOS), comhlacht maoirseachta Choiste Basel um Maoirseacht ar Bhaincéireacht (CBMB) [1], tháinig siad ar chomhaontú faoi roinnt beart chun rialáil earnáil na baincéireachta a neartú. Thacaigh an FSB agus ceannairí an Ghrúpa G-20 leo ag a gcruinniú mullaigh in Pittsburgh an 24 agus 25 Meán Fómhair 2009. I mí na Nollag 2010, d'eisigh an CBMB rialacha mionsonraithe i gcomhair caighdeán rialála domhanda nua maidir le leordhóthanacht caipitil agus leachtachta institiúidí creidmheasa; Basel III a thugtar ar iomlán na gcaighdeán sin. Baineann an togra seo go díreach le caighdeáin rialála Basel III. Bhí an Coimisiún, ina cháil mar bhreathnadóir ar an CBMB, ag obair i ndlúth‑chomhpháirtíocht leis an CBMB ar fhorbairt na gcaighdeán sin, lena n‑áirítear measúnú a dhéanamh ar a n‑iarmhairt. Dá bhrí sin, leanann na bearta atá molta substaint prionsabal Basel III. D'fhonn an cuspóir dúbailte a bhaint amach arb é atá ann athléimneacht an chórais airgeadais domhanda a neartú agus cothroime a chinntiú, tá sé ríthábhachtach leagan níos treise de na ceanglais stuamachta a chur i bhfeidhm go comhsheasmhach ar fud an domhain. San am céanna, nuair a bhí an togra reachtach seo á fhorbairt, rinne an Coimisiún iarrachtaí faoi leith le cinntiú go dtabharfaí aghaidh mar is ceart ar mhórshainiúlachtaí agus ar mhórcheisteanna áirithe a bhaineann leis an Eoraip. Is fiú cuimhneamh nach bhfuil an AE cosúil le cuid de gheilleagair móra eile maidir le cur chun feidhme na bprionsabal rialála a ndearnadh comhaontú domhanda fúthu faoi choimirce an CBMB. Cuirtear na caighdeáin sin i bhfeidhm ar fud na hearnála baincéireachta go léir san AE, agus baineann siad le gach institiúid chreidmheasa agus, tríd is tríd, le gach gnólachta infheistíochta. Faoi mar a mhínítear níos mine i Roinn 4.2, ba é meas an AE i gcónaí gurb é cur chuige den sórt sin amháin a d’fhéadfadh cothroime a sholáthar san AE agus a chuirfeadh an tairbhe ghaolmhar is mó ar fáil maidir le cobhsaíocht airgeadais. Tá sé sin ar cheann de na cúiseanna gur cosúil go bhfuil údar maith le hoiriúnuithe áirithe ar phrionsabail Basel III, oiriúnuithe a thabharfadh aghaidh ar shainiúlacht agus saincheisteanna na hEorpa. Mar sin féin tá na hoiriúnuithe sin comhsheasmhach le cineál agus le cuspóirí athchóiriú Basel III. I gcomhthéacs níos leithne, ba chóir a thabhairt faoi deara go bhfuil sé ar cheann de thosaíochtaí an Choimisiúin maidir le hathchóiriú ar rialáil seirbhísí airgeadais AE féachaint chuige go bhfuil an earnáil baincéireachta in ann a chuspóir bunúsach a chomhlíonadh, is é sin, iasachtaí a thabhairt don bhfíorgheilleagar agus seirbhísí a sholáthar do shaoránaigh agus do ghnólachtaí san Eoraip. I ndáil leis sin, ghlac an Coimisiún an 18 Iúil Moladh faoi rochtain ar chuntas íocaíochta bunúsach[2]. 2. Torthaí na gcomhairliúchán leis na páirtithe leasmhara agus na measúnuithe tionchair 2.1. Comhairliúchán le páirtithe leasmhara Lean seirbhísí an Choimisiúin obair na bhfóram idirnáisiúnta go dlúth, go háirithe obair an CBMB, a bhí i gceannas ar fhorbairt creata Basel III, agus ghlac siad páirt san obair sin. Bhí an Coiste Baincéireachta Eorpach (EBC) agus Coiste Eorpach na Maoirseoirí Baincéireachta (CEBS), agus a chomharba ó 2011, An tÚdarás Baincéireachta Eorpach (EBA), páirteach san obair agus chuathas i gcomhairle leo go forleathan. Chuidigh a gcuid tuairimí le hullmhú an togra seo agus leis an measúnú iarmharta a ghabhann leis. 2.1.1. Coiste Eorpach na Maoirseoirí Baincéireachta (CEBS) Rinne CEBS staidéar cuimsitheach chainníochtúil ar thionchar an togra reachtaigh seo ar thionscal baincéireachta an AE. Ghlac 246 institiúid creidmheasa páirt sa staidéar. Chuir CEBS comhairliúcháin forleathan poiblí ar siúl agus chuir siad comhairle teicniúil ar fáil i nDeireadh Fómhair 2008 maidir le roghanna agus discréid náisiúnta. 2.1.2. An Grúpa Oibre um an Treoir um Cheanglais Chaipitil I fhad a bhaineann le roghanna agus discréid náisiúnta, thionóil an Choimisiúin sé chruinniú den Mheitheal um an Treoir um Cheanglais Chaipitil (CRDWG) idir 2008 agus 2011, meitheal a n-ainmníonn an Coiste Baincéireachta Eorpach a ainmníonn a mbaill. Ina theannta sin, rinne foghrúpaí den CRDWG obair de chineál níos teicniúla i réimsí na leachtachta, an tsainmhínithe caipitil, cóimheas giarála agus rioscaí creidmheasa contrapháirtí . 2.1.3. Comhairliúcháin phoiblí eile Reáchtáil an Coimisiún ceithre comhairliúchán phoiblí in 2009, 2010 agus 2011 a chuimsigh gach gné den togra seo. Reáchtáil seirbhísí an Choimisiúin éisteacht phoiblí oscailte i mí Aibreán 2010 faoin togra seo agus d'fhreastail grúpaí uile na bpáirtithe leasmhara uirthi. Tá na freagraí a tugadh ar na comhairliúcháin phoiblí agus na tuairimí a nochtadh ag an éisteacht phoiblí le fáil ó thús deireadh na tuarascála ar an measúnú iarmharta a ghabhann leis seo. Tá na freagraí ar fáil ar shuíomh Gréasáin an Choimisiúin. Ina theannta sin, reáchtáil an Coimisiún comhairliúchán ar leith leis lucht tionscail, lena n‑áirítear an Grúpa Saineolaithe i Saincheisteanna Baincéireachta (GEBI) a bhunaigh an Coimisiún agus cumainn éagsúla de chuid an tionscail bhaincéireachta agus institiúidí aonair de chuid an AE. 2.2. Measúnú iarmharta Rinneadh measúnú ar 27 rogha beartais agus cuireadh i gcomparáid iad d’fhonn aghaidh a thabhairt ar na saincheisteanna éagsúla a sainaithníodh.[3]. Tá liosta sa Tábla thíos de na roghanna beartais faoi léith a bhaineann le gach sraith beartas mar aon le rangú orthu ó thaobh a n-éifeachtacht [4] agus n-éifeachtúlacht[5] coibhneasta maidir le cuspóirí beartais fadtéarmacha ábhartha a bhaint amach. Aibhsíodh na roghanna is fearr a sainaithníodh ar bhonn an rangaithe sin, agus pléitear iad sa chuid eile den roinn seo. An tacar roghanna Beartais || Roghanna Beartas || Critéir Chomparáide maidir le Roghanna Beartas Éifeachtacht || Éifeachtúlacht Feabhas a chur ar leordhóthanacht ceanglas caipitil || Feabhas a chur ar bhainistiú riosca banc || Cosc a chur le deiseanna arbatráiste rialála || Feabhas a chur ar ar shoiléire dhlíthiúil || An t‑ualach comhlíonta a laghdú || Feabhas a chur ar chothromaíocht || Feabhas a chur ar chomhoibriú maoirseachta agus ar chóineasú || Ceanglais stuamachta i gcomhair institiúidí airgeadais a bhfuil tábhacht shistéamach leo a ailíniú leis na rioscaí a bhaineann leo || Timthriallacht soláthair agus ceanglais chaipitil a laghdú Leachtacht - Cóimheas Clúdaigh Leachtachta || An cur chuigeatá ann faoi láthair a choinneáil || 3 || 3 || || || || || || || || 3 CCL a thabhairt isteach faoi mar a shonraíodh é sa chomhairliúchán poiblí i bhFeabhra 2010 || 2 || 2 || || || || || || || || 1 CCL a thabhairt isteach faoi mar a ghlac Coiste Basel leis faoi réir tréimhse breathnóireachta. || 1 || 1 || || || || || || || || 2 Leachtacht - Cóimheas Glanchistiúchán Cobhsaí || An cur chuige reatha a choinneáil || 3 || 3 || || || || || || || || 3 CGCC a thabhairt isteach faoi mar a shonraíodh é i gcomhairliúchán poiblí i bhFeabhra 2010 || 2 || 2 || || || || || || || || 2 CGCC a thabhairt isteach faoi mar a ghlac Coiste Basel leis faoi réir tréimhse breathnóireachta || 1 || 1 || || || || || || || || 1 Incháilitheacht ionstraimí caipitil agus cur i bhfeidhm coigeartaithe rialála || An cur chuige reatha a choinneáil || 5 || 5 || 5 || || || 5 || || 5 || 5 || 5 Gan ach na critéir incháilitheachta a mhodhnú faoi mar a shonraíodh i gcomhairliúchán poiblí Feabhra 2010 || 4 || 4 || 4 || || || 4 || || 4 || 4 || 4 Na critéir incháilitheachta a mhodhnú faoi mar a shonraíodh i gcomhairliúchán poiblí Feabhra 2010 || 1-3 || 1-3 || 1-3 || || || 2-3 || || 1 || 1-3 || 3 Na critéir incháilitheachta a mhodhnú bunaithe ar chur chuige Basel || 1-3 || 1-3 || 1-3 || || || 2-3 || || 2-3 || 1-3 || 2 Na critéir incháilitheachta agus coigeartuithe rialála a mhodhnú bunaithe ar chur chuige Basel faoi réir roinnt coigeartuithe i gcomhair sainiúlacht an AE || 1-3 || 1-3 || 1-3 || || || 1 || || 2-3 || 1-3 || 1 Riosca creidmheasa an chontrapháirtí (RCC) || An cur chuige reatha a choinneáil || 3 || 3 || || || || || || 3 || 3 || 3 Feabhsaigh an ceanglas maidir le Riosca creidmheasa an chontrapháirtí || 2 || 2 || || || || || || 2 || 2 || 2 Feabhsaigh ceanglais Riosca creidmheasa an chontrapháirtí agus déan idirdhealú maidir le déileáil le neamhchosaintí i leith Contrapháirtithe Lárnacha || 1 || 1 || || || || || || 1 || 1 || 1 Cóimheas giarála || An cur chuige reatha a choinneáil || 3 || 3 || || || || || || || 3 || 3 Cóimheas giarála a thabhairt isteach faoi mar a shonraíodh é sa chomhairliúchán poiblí i bhFeabhra 2010 || 2 || 2 || || || || || || || 2 || 2 Déan monatóireacht forleathan ar chóimheas giarála || 1 || 1 || || || || || || || 1 || 1 Caipiteal maolánach || An cur chuige reatha a choinneáil || 4 || 4 || || || || || || || 4 || 4 Caipiteal maolánach caomhnaithe || 1-2 || 1-3 || || || || || || || 3 || 2-3 Caipiteal maolánach friththimthriallach || 3 || 1-3 || || || || || || || 1-2 || 2-3 Déchaipiteal maolánach || 1-2 || 1-3 || || || || || || || 1-2 || 1 Leabhar rialacha aonair || An cur chuige reatha a choinneáil || || || 4 || 4 || 4 || 4 || 4 || || || 4 Comhchuibhiú íosta || || || 3 || 3 || 1-3 || 3 || 3 || || || 1-3 Comhchuibhiú uasta || || || 1-2 || 1 || 1-3 || 1 || 1 || || || 1-3 Comhchuibhiú uasta cé is moite de roinnt eisceachtaí || || || 1-2 || 2 || 1-3 || 2 || 2 || || || 1-3 Ionstraim bheartais a roghnú || Leasaigh an Treoir um Cheanglais Chaipitil || || || 2 || 2 || 2 || || 2 || || || 2 Cuir srian le raon feidhme na treorach um cheanglais chaipitil agus beartaigh rialachán || || || 1 || 1 || 1 || || 1 || || || 1 Scála rangaithe na roghanna: 1 = an ceann is éifeachtaí/is éifeachtúla, 5 = an ceann is lú éifeachtacht / éifeachtúlacht 2.2.1. Bearta beartais aonair Bainistiú riosca leachtachta (Cuid a Sé): D’fhonn athléimneacht na n‑institiúidí airgeadais ó thaobh riosca leachtachta de a neartú, tabharfar isteach Cóimheas Clúdaigh Leachtachta (CCL) tar éis tréimhse bhreathnóireachta agus athbhreithnithe in 2015. Chuirfeadh an CCL ceangal ar institiúidí glan‑eis‑sreafaí leachtachta a mheaitseáil laistigh de thréimhse 30 lá le maolán sócmhainní leachtacha 'ardcháilíochta'. Sna heis‑sreafaí (an t‑ainmneoir) sin bheadh curtha san áireamh suaití institiúid-sonracha agus suaití sistéamacha a bheadh ceaptha i bhfianaise fíordhálaí a bhí ann le linn na géarchéime airgeadais domhanda. Na forálacha ar liosta na sócmhainní leachtacha ardcháilíochta (an t‑uimhreoir) atá ceaptha na heis‑sreabhfaí sin a chlúdach, ba cheart go n-áiritheoidís go mbeadh na sócmhainní sin ar ardchaighdeán creidmheasa agus leachtachta. Ar bhonn an tsainmhínithe ar CCL atá tugtha in Basel III, meastar go dtiocfadh glansochair bhliantúla OTI idir 0.1 % agus 0.5 % as comhlíonadh an cheanglais sin san AE, mar gheall ar laghdú ar mhinicíocht géarchéimeanna sistéamacha. Chun aghaidh a thabhairt ar fhadhbanna cistiúcháin a eascraíonn as neamhréireanna aibíochta idir sócmhainní agus dliteanais, déanfaidh an Coimisiún machnamh faoi Chóimheas Glanchistiúcháin Chobhsaí (CGCC) a mholadh tar éis tréimhse breathnóireachta agus athbhreithnithe in 2018. Cheanglódh an CGCC ar institiúidí struchtúr fónta maoinithe a choimeád go ceann tréimhse níos faide ná aon bhliain amháin i gcás dálaí struis gnólacht‑sonrach, mar shampla meath suntasach a theacht ar a bhrabúsacht nó ar a shócmhainneacht. Chun na críche sin, chaithfí sócmhainní atá á gcistiú faoi láthair agus aon oibleagáidí teagmhasacha a bhaineann leis an gcistiú sin a mheaitseáil le foinsí cobhsaí. Sainmhíniú ar chaipiteal (Cuid a Dó): Cuireann an togra seo leis na hathruithe a rinneadh i dTreoir um Cheanglais Chaipitil II chun critéir incháilitheachta ionstraimí caipitil a neartú a thuilleadh. Ina theannta sin, tugann sé isteach comhchuibhiú suntasach maidir leis na hoiriúnuithe a rinneadh ar chothromas cuntasaíochta d'fhonn cinneadh a dhéanamh faoin méid caipitil rialála is stuama a aithint chun críocha rialúcháin. Mhéadódh an sainmhíniú nua comhchuibhithe sin go mór ar an méid caipitil rialála a mbeadh sé de cheangal ar institiúidí a bheith acu. Dhéanfaí na ceanglais nua maidir le caipiteal rialála gnóthas leantach – Gnáthchothromas Leibhéal 1 agus caipitil Leibhéal 1 – a chur chun feidhme de réir a chéile idir 2013 agus 2015. Chuirfí na coigeartuithe stuamachta nua chun feidhme de réir a chéile chomh maith, 20 % in aghaidh na bliana ó 2014 ar aghaidh, go dtí go scroichfeá 100 % in 2018. Bhainfeadh forálacha marthanaithe os cionn 10 mbliana freisin le hionstraimí caipitil áirithe d'fhonn cuidiú chun trasdul réidh chuig na rialacha nua a áirithiú. Riosca creidmheasa contrapháirtí (Cuid a Trí, Teideal II, Caibidil 6): Neartófar na ceanglais maidir le bainistiú agus caipitliú riosca creidmheasa an chontrapháirtí. Ghearrfaí muirear breise caipitil ar institiúidí i gcomhair aon chaillteanais a d’fhéadfadh a bheith ag baint le meath a thiocfadh ar acmhainneacht creidmheasa contrapháirtí. Chuirfeadh sé sin cleachtais fónta chun cinn maidir leis an riosca seo a bhainistiú agus thabharfadh sé aitheantas dá fhálú agus chuirfeadh sé ar chumas institiúidí tionchar an mhuirir chaipitil sin a mhaolú. Ardófar an t‑ualú riosca maidir le neamhchosaint institiúidí airgeadais i gcomparáid leis an earnáil chorparáideach neamhairgeadais. Táthar ag súil go spreagfaidh an leasú sin éagsúlú ar riosca contrapháirtí i measc institiúidí níos lú agus, tríd is tríd, ba cheart go gcabhródh sé chun nach mbeadh an oiread sin idircheangailteachta idir institiúidí móra nó idir institiúidí a bhfuil tábhacht shistéamach ag baint leo. Chabhródh an togra freisin feabhas a chur ar na dreasachtaí chun ionstraimí thar an gcuntar a shocrú trí chontrapháirtithe lárnacha. Meastar gur ar mhórinstitiúidí an AE, den chuid is mó, a bheidh tionchar ag na tograí seo, os rud é nach mbaineann an riosca creidmheasa contrapháirtí ach le bainc a phléann go minic le maoiniú díorthach agus le hurrúis thar an gcuntar. Cóimheas giarála (Cuid a Seacht): Molann an Coimisiún freisin cóimheas giarála nach mbeadh bunaithe ar riosca a thabhairt isteach d'fhonn teorainn a chur le fás iomarcach giarála ar chláir chomhardaithe institiúidí creidmheasa agus gnólachtaí infheistíochta agus, ar an dóigh sin, cuidiú le srian a chur le timthriallacht iasachtaithe. Tabharfar isteach é sin mar ionstraim chun athbhreithniú maoirseachta a dhéanamh ar institiúidí, faoi mar a d'aontaigh CBMB. Déanfar monatóireacht ar thionchair an chóimheasa d’fhonn beart ceangailteach de chuid cholún a haon a dhéanamh de in 2018, tar éis athbhreithniú agus calabrú iomchuí a dhéanamh, i gcomhréir le comhaontuithe idirnáisiúnta. Leabhar rialacha aonair (Rialachán iomlán): Comhchuibhíonn an togra seo na cineálacha éagsúla cur chuige náisiúnta maoirseachta atá ann trí dheireadh a chur beagnach ar fad le roghanna agus discréid náisiúnta. Tá díolúine ar fáil i gcás roinnt réimsí dea-shainithe ina bhfuil dibhéirsiú ann i ngeall ar chúrsaí measúnaithe riosca nó sainiúlacht táirgí nó creataí dlíthiúla Ballstát, rud a ligeann do Bhallstáit rialacha níos déine a ghlacadh. 2.2.2. Ionstraim bheartais Scarann an togra seo ceanglais stuamachta ó dhá réimse eile de chuid Treoir 2006/48/CE agus Treoir 2006/49/CE, i.e. údarú agus maoirseacht leanúnach a bheadh fós ann mar Threoir mar chuid de phacáiste an togra seo. Léiríonn sé seo difríochtaí in ábhar, i nádúr agus sna grúpaí ar a bhfuil sé dírithe. 2.2.3. Tionchar carnach an phacáiste D’fhonn cur leis an measúnú a rinne sé féin ar thionchar Basel III, rinne an Coimisiún athbhreithniú ar roinnt staidéar a ullmhaíodh sna hearnálacha poiblí agus príobháideach araon. Is féidir achoimre a dhéanamh mar seo a leanas ar na príomhthorthaí: Meastar go méadóidh an togra seo agus an Treoir um Cheanglais Chaipitil III sócmhainní ualaithe ó thaobh riosca institiúidí móra creidmheasa faoi 24.5 % ach nach ndéanfaidh sé ach méadú beag 4.1 % i gcás institiúidí beaga. Meastar gur fiú €84 billiún faoi 2015 agus €460 billiún faoi 2019 na cistí dílse a mbeidh orthu a bhailiú de thoradh an cheanglais nua agus de bhar an mhaoláin chaomhnaithe. Bheadh glanbhuntáistí soiléire fadtéarmacha eacnamaíocha ann dá dtarlódh méadú idir 0.3 % agus 2 % ar OTI an AE. Tagann siad ó laghdú ar mhinicíocht agus ar dhócúlacht na ngéarchéimeanna sistéamacha sin a bhfuiltear á dtuar. Meastar go ndéanfadh an togra laghdú idir 29 % go 89 % ar an dócúlacht go dtarlódh géarchéim shistéamach bhaincéireachta i seacht mBallstát nuair a bheadh a leithéid d’athchaipitliú déanta ag institiúidí creidmheasa go mbeadh cóimheas caipitil de 10.5 % ar a laghad acu san iomlán. Ina theannta sin, ba cheart go ndéanfadh ceanglais leachtachta agus caipitil níos airde, lena n‑áirítear an caipiteal maolánach friththimthriallach, laghdú freisin ar aimplitiúid na ngnáth‑thimthriallta gnó. Baineann sé seo go háirithe le gnóthais bheaga agus mheánmhéide a bhíonn ag brath níos mó ná cuideachtaí móra ar mhaoiniú ó institiúidí creidmheasa i rith an timthrialla eacnamaíoch. 2.2.4. An t‑ualach riaracháin Is iad na hinstitiúidí sin a bhfuil níos mó gníomhaíochta trasteorann acu a bhainfeadh an tairbhe is mó as chomhchuibhiú na bhforálacha náisiúnta reatha toisc go meastar go laghdóidh na ciorruithe riaracháin na hualaí a bheidh orthu de bharr bearta Basel III. 3. Monatóireacht agus meastóireacht a dhéanamh Tá na leasuithe atá beartaithe nasctha le Treoir 2006/48/CE agus Treoir 2006/49/CE a tugadh roimh an Rialachán seo. Ciallaíonn sin go ndéanfar monatóireacht ghrinn ar ghnéithe na Treorach roimhe seo agus ar na gnéithe nua a thabharfar isteach leis an Rialachán seo. Déanfar iniúchadh an‑ghrinn ar an gcóimheas ghiarála agus ar na bearta leachtachta nua ar bhonn na sonraí staidrimh a bhaileofar de réir na bhforálacha sa togra seo. Déanfar an mhonatóireacht agus an mheastóireacht ar leibhéal an AE (ÚBE/BCE - An Banc Ceannais Eorpach) agus ar an leibhéal idirnáisiúnta (CBMB) araon. 4. Eilimintí dlí an togra 4.1. Bunús dlí Cuireann Airteagal 114 (1) den CFAE bunús dlí ar fáil le haghaidh Rialacháin a chruthóidh forálacha aonfhoirmeacha atá dírithe ar fheidhmiú an mhargaidh inmheánaigh. De bhrí go rialaíonn an togra le haghaidh Treorach [le cur isteach ag an OP] rochtain ar ghníomhaíocht gnólachtaí agus go bhfuil sé bunaithe ar Airteagal 53 den CFAE, ní mór na rialacha sin a scaradh ó na rialacha maidir le conas a dhéanfar na gníomhaíochtaí sin, agus chuige sin ní mór bunús nua dlí a sholáthar maidir leis an gcaoi a mbeidh na gníomhaíochtaí sin le déanamh. Leagann ceanglais stuamachta critéir síos chun meastóireacht a dhéanamh ar an riosca a bhaineann le gníomhaíochtaí áirithe baincéireachta agus ar na cistí is gá chun na rioscaí sin a fhrithchothromú. Ní dhéanann siad iontu féin rialáil ar rochtain ar ghníomhaíochtaí glactha taiscí ach rialaíonn siad an chaoi a gcuirtear gníomhaíochtaí den sórt sin i gcrích d'fhonn cosaint taisceoirí agus cobhsaíocht airgeadais a áirithiú. Déanann an Rialachán atá beartaithe athchóiriú chun éifeachta ar na ceanglais stuamachta i gcomhair institiúidí creidmheasa agus gnólachtaí infheistíochta, arna leagan amach faoi láthair in dhá Threoir ar leith (2006/48/CE agus 2006/49/CE), agus nascann sé le chéile iad in aon ionstraim dhlíthiúil amháin, agus déanann sé shimpliú mór ar an gcreat dlí is infheidhme. Faoi mar a luadh thuas (in ailt 1.1.1 agus 2.2.1), tá líon suntasach roghanna agus discréid sna forálacha reatha a thugann cead do na Ballstáit rialacha níos déine a chur i bhfeidhm ná iad sin atá i dTreoir 2006/48/CE agus i dTreoir 2006/49/CE. Bíonn leibhéal ard dibhéirseachta ann dá thoradh sin agus ní amháin go mbíonn fadhbanna ann ó thaobh cobhsaíochta airgeadais de faoi mar atá leagtha amach in alt 1.1.1 thuas, ach cuireann sé isteach freisin ar sholáthar seirbhísí trasteorann agus ar ghnó a bhunú i mBallstáit eile ós rud é go mbíonn ar institiúidí measúnú a dhéanamh ar shraith rialacha éagsúla gach uair ar mian leo dul i mbun gnó i mBallstát eile. Cruthaíonn sé éagothroime agus cuireann sé bac ar an margadh inmheánach agus lena chois sin cuireann sé bac le soiléire dhlíthiúil. Ós rud é nár éirigh leis an gcódú a rinneadh go dtí seo, ná leis na leaganacha eile a cuireadh i bhfeidhm, laghdú a dhéanamh ar dhibhéirseacht tá sé riachtanach Rialachán a ghlacadh chun rialacha aonfhoirmeacha a chur i bhfeidhm sna Ballstáit go léir d’fhonn dea-fheidhmiú an mhargaidh inmheánaigh a áirithiú. Dá ndéanfaí ceanglais stuama a mhúnlú i bhfoirm Rialacháin chinnteodh sé go mbeadh na ceanglais sin infheidhme go díreach ar institiúidí. Chinnteodh sé sin go mbeadh cothrom na Féinne ag cách trí Threoir a thrasuíomh agus riachtanais éagsúla náisiúnta a chosc. Léireodh an Rialachán atá beartaithe go soiléir go leanfadh institiúidí na rialacha céanna i margaí uile an AE, agus mhéadódh sé muinín i gcobhsaíocht institiúidí ar fud an AE. Lena chois sin chuirfeadh an Rialachán ar chumas an AE athruithe a chur i bhfeidhm níos tapa amach anseo, toisc gur féidir leasuithe a chur i bhfeidhm beagnach a luaithe a ghlactar leo. Chuirfeadh sé sin ar chumas an AE spriocdhátaí maidir le cur chun feidhme a bhaint amach a bhfuil comhaontú hidirnáisiúnta déanta fúthu agus forbairtí shuntasach sa mhargadh a leanúint. 4.2. Coimhdeacht Tá na forálacha i gcomhréir le prionsabail na coimhdeachta agus na comhréireachta mar atá leagtha amach in Airteagal 5 den CFAE, ós rud é nach féidir leis na Ballstáit cuspóirí an togra a bhaint amach go leordhóthanach, agus gur fearr mar sin is féidir leis an AE iad a bhaint amach. Ní théann na forálacha thar a bhfuil riachtanach chun na cuspóirí a bhfuiltear á saothrú a bhaint amach. Is é an AE amháin atá in ann a chinntiú go bhfuil institiúidí agus gnólachtaí infheistíochta atá ag feidhmiú i níos mó ná Ballstát amháin faoi réir na gceanglas stuamachta céanna agus sa tslí sin cothrom na Féinne a chinntiú, castacht rialála a laghdú, costais chomhlíonta gan údar maidir le gníomhaíochtaí trasteorann a sheachaint, comhtháthú breise a chur chun cinn i margadh an AE agus cabhrú le deireadh a chur le deiseanna arbatráiste rialála. Lena chois sin cinntíonn gníomhaíocht an AE ardleibhéal cobhsaíochta airgeadais san AE. Ós rud é go bhfuil na ceanglais stuamachta atá leagtha amach sa togra seo leagtha síos i reachtaíocht an AE le breis agus 20 bliain tugann sé comhthacaíocht don argóint sin. Cuireann Airteagal 288 den CFAE rogha ar fáil idir hionstraimí dlíthiúla éagsúla. Dá bhrí sin tá Rialachán faoi réir phrionsabal na coimhdeachta, faoi mar atá ionstraimí eile dlí. Ní mór prionsabal na coimhdeachta a chothromú le prionsabail eile sna Conarthaí, mar shampla na saoirsí bunúsacha. Is ar na Ballstáit atá Treoracha 2006/48/CE agus 2006/49/CE dírithe go foirmiúil ach is ar ghnólachtaí atá siad dírithe sa deireadh thiar. Cuireann an Rialachán staid níos cothroime ar fáil toisc go mbíonn sé infheidhme go díreach agus nach gá measúnú a dhéanamh ar reachtaíocht i mBallstáit eile roimh gnó a thosú ós rud é go mbíonn na rialacha díreach mar an gcéanna. Fágann sé sin ualach oibre níos lú ar institiúidí. Is féidir moilleanna maidir le trasuíomh Treoracha a sheachaint chomh maith trí Rialachán a ghlacadh. 4.3. Ról an ÚBE agus comhlíonadh Airteagal 290 agus 291 den CFAE Iarrtar ar an ÚBE i níos mó ná 50 foráil den togra seo caighdeáin rialála agus cuir chun feidhme teicniúla a chur faoi bhráid an gCoimisiún chun na critéir a shonrú a leagtar amach i roinnt forálacha den Rialacháin seo agus chun a chinntiú go gcuirfear i bhfeidhm é go comhsheasmhach. Tá sé de chumhacht ag an gCoimisiún glacadh leo mar gníomhartha tarmligthe agus gníomhartha curtha chun feidhme. An 23 Meán Fómhair 2009, ghlac an Coimisiún le tograí le haghaidh Rialachán lena mbunaítear an ÚBE, EIOPA (an tÚdarás Eorpach um Árachas agus Pinsin Ghairme (EIOPA), agus ESMA (an tÚdarás Eorpach um Urrúis agus Margaí)[6]. I dtaca leis sin is mian leis an gCoimisiún a thabhairt chun cuimhne na Ráitis maidir le hAirteagail 290 agus 291 den CFAE a rinne sé ag glacadh dó an Rialacháin lenar bunaíodh na hÚdaráis Mhaoirseachta Eorpacha: "Maidir leis an bpróiseas chun glacadh le caighdeáin rialála, leagann an Coimisiún béim ar charachtar uathúil earnáil na seirbhísí airgeadais, a leanann as struchtúr Lamfalussy agus dar tugadh aitheantas go sainráite do i Dearbhú 39 leis an CFAE. Mar sin féin, tá an-amhras ar an gCoimisiún nach bhfuil na srianta ar a ról agus é ag glacadh gníomhartha tarmligthe agus beart cur chun feidhme, nach bhfuil siad i gcomhréir le hAirteagail 290 agus 291 den CFAE.” 4.4. Idirghníomhú agus comhsheasmhacht idir gnéithe éagsúla an phacáiste Aon phacáiste amháin an Rialachán seo agus an Treoir atá beartaithe [le cur isteach ag an OP]. Bheadh an pacáiste seo le cyr in áit na Threoir 2006/48/CE agus Threoir 2006/49/CE. Ciallaíonn sé sin go mbeadh an Treoir agus an Rialachán araon ag plé le hinstitiúidí creidmheasa agus le gnólachtaí infheistíochta. Faoi láthair, níl na cinn dheireanacha ach 'i gceangal' le Treoir 2006/48/CE trí bhíthin Threoir 2006/49/CE. Níl i gcuid mhór de ach tagairtí do Threoir 2006/48/CE. Ar an ábhar sin dá nascfaí le chéile na forálacha is infheidhme maidir leis an dá chineál gnó sa phacáiste chuirfeadh sé feabhas ar inléiteacht na bhforálacha a rialaíonn iad. Lena chois sin, dhéanfaí na hiarscríbhinní fairsinge le Treoracha 2006/48/CE agus 2006/49/CE a chomhtháthú le chéile sna téarmaí achtaithe, rud a dhéanfadh tuilleadh simplithe ar an chaoi a gcuirfí i bhfeidhm iad. Tá leagtha amach sa togra le haghaidh Rialacháin na rialacháin stuamachta a bheadh infheidhme go díreach maidir le hinstitiúidí. Tá forálacha a bhaineann le húdarú institiúidí creidmheasa agus le feidhmiú saoirse bunaíochta agus le saorghluaiseacht seirbhísí le fáil fós sa togra le haghaidh Treorach. Ní bheadh sé sin ina ábhar imní ag gnólachtaí infheistíochta, toisc go rialaíonn Treoir 2004/39/CE ('MiFID') na cearta agus na hoibleagáidí comhfhreagracha. Bheadh na prionsabail ghinearálta maidir le maoirseacht na n‑institiúidí, atá dírithe ar na Ballstáit agus is gá a thrasuíomh sa dlí náisiúnta agus maidir le feidhmiú discréide, fós sa Treoir. Cuimsíonn sé sin go háirithe, malartú faisnéise, dáileadh na ndualgas ar mhaoirseoirí na tíre dúchais agus ar mhaoirseoirí na tíre aíochta agus feidhmiú cumhachtaí ceadaithe (a bheadh le tabhairt isteach as an nua). Bheadh na forálacha fós sa Treoir a rialaíonn an t‑athbhreithniú maoirseachta a dhéanann údaráis inniúla na mBallstát ar institiúidí. Déanann na forálacha sin fhorlíonadh ar na ceanglais ghinearálta stuamachta a leagtar síos sa Rialachán seo le haghaidh institiúidí trí shocruithe ar leith a bhfuil cinneadh déanta fúthu ag na húdaráis inniúla mar thoradh ar an athbhreithniú maoirseachta leanúnach atá á dhéanamh acu ar gach institiúid chreidmheasa agus gnólacht infheistíochta. Leagfaí amach raon feidhme a leithéid de shocruithe maoirseachta sa Treoir ós rud é gur cheart go mbeadh na húdaráis inniúla in ann a mbreith a thabhairt faoi na socruithe ba cheart a chur i bhfeidhm. Áirítear leis sin na próisis inmheánacha laistigh d'institiúid, go háirithe maidir le bainistíocht rioscaí agus na ceanglais maidir le rialachas corparáideach atá tugtha isteach as an nua. 5. Míniú mionsonraithe ar an togra agus comparáid idir é agus Basel III Le cinntiú go gcuirfear Basel III i bhfeidhm go cothrom ar institiúidí an AE, tá a lán roghanna rialála déanta ag an gCoimisiún a bhfuil míniú le fáil orthu sa chaibidil seo. 5.1. Comhchuibhiú uasta (An Rialachán ar Fad): Tá comhchuibhiú uasta riachtanach chun leabhar rialacha aonair a chur ar fáil. Dá mbeadh ceanglais níos déine a bheadh mí-oiriúnach agus neamh‑chomhordaithe i bhfeidhm i mBallstáit faoi leith d’fhéadfaidís na neamhchosaintí bunúsacha agus na rioscaí a aistriú chuig earnáil na scáthbhaincéireachta nó ó Bhallstát amháin den AE go Ballstát eile. Lena chois sin, tá na measúnuithe iarmharta a rinne Coiste Basel agus an Coimisiún Eorpach bunaithe ar na cóimheasa sonracha caipitil ar glacadh leo. Ní léir cén tionchar a d'fhéadfadh a bheith ann ó thaobh costais agus fáis de dá mbeadh ceanglais chaipitil níos airde i mBallstát amháin nó níos mó, agus d’fhéadfaí aithris a dhéanamh ar a chéile agus “ruathar go dtí an barr” a chur ar siúl ar fud an AE. Más rud é go bhfuil gá le ceanglais stuamachta níos déine ar leibhéal an AE, ba cheart go mbeadh bealaí ann chun an leabhar rialacha aonair a mhodhnú go sealadach dá réir sin. D'fhéadfadh an Coimisiún gníomh tarmligthe a ghlacadh a mhéadódh, go ceann tréimhse teoranta, ar leibhéal na gceanglas caipitil, mar aon le meáchan neamhchosaintí riosca áirithe, nó ceanglais níos déine stuamachta a fhorchur maidir le gach neamhchosaint atá ag earnáil amháin nó níos mó, ag réigiúin nó ag Ballstáit, nuair is gá sin chun aghaidh a thabhairt ar athruithe ar dhéine rioscaí micreastuamachta agus rioscaí macrastuamachta a thagann chun cinn ó fhorbairtí sa mhargadh tar éis theacht i bhfeidhm an Rialacháin seo, go háirithe ar mholadh nó ar thuairim an Bhoird Eorpaigh um Riosca Sistéamach (BERS). Tá trí bhealach sa togra seo agus sa togra le haghaidh Treorach a ghabhann a d'fhéadfadh na húdaráis inniúla aghaidh a thabhairt ar ábhair imní macrastuamachta ar an leibhéal náisiúnta: – D'fhéadfadh na Ballstáit coigeartú a dhéanamh ar na ceanglais chaipitil maidir le hiasachtaí a bhfuil réadmhaoin dhochorraithe tugtha mar urrús leo; – D'fhéadfadh na Ballstáit ceanglais bhreise chaipitil a fhorchur ar institiúidí aonair nó ar grúpaí institiúidí áit a mbeadh call leis i ngeall ar chúinsí sonracha faoi ‘Cholún 2', mar a thugtar air; – Is iad na Ballstáit a shocraíonn leibhéal an chaipitil mhaolánaigh fhriththimthriallaigh, rud a léiríonn na rioscaí sonracha maicreacnamaíocha i mBallstát ar leith. Dhéanfadh sé sin modhnú sonrach iarbhír ar na ceanglais chaipitil. Lena chois sin bheadh cead ag na Ballstáit cuid de na rialacha nua níos déine atá bunaithe ar Basel III a thabhairt isteach i rith na hidirthréimhse, i.e. iad a chur i bhfeidhm níos tapa ná mar atá leagtha amach in Basel III. 5.2. Sainmhíniú ar chaipiteal (Cuid a Dó): 5.2.1. Asbhaintí gabháltas suntasach i aonáin árachais agus in ilchuideachtaí airgeadais Ceanglaíonn Basel III go ndéanfadh bainc atá gníomhach go hidirnáisiúnta asbhaintí suntasacha a dhéanamh as a n‑infheistíochtaí neamh‑chomhdhlúite árachais féin. Tá sé d’aidhm aige sin a chinntiú nach gceadófar do bhanc caipiteal atá in úsáid ag fochuideachta árachais a áireamh mar a chistí féin. Cuireann Treoir 2002/87/CE um Ilchuideachtaí Airgeadais rialacha sonracha i bhfeidhm i gcomhair grúpaí, lena n‑áirítear gnólachtaí suntasacha baincéireachta nó infheistithe agus gnólachtaí árachais, chun aghaidh a thabhairt ar an ‘gcomhaireamh dúbailte’ caipitil seo. Tá Treoir 2002/87/CE bunaithe ar phrionsabail a nglactar leo ar fud an domhain le déileáil le rioscaí a bhaineann le hearnálacha éagsúla. Neartaíonn an togra seo an bealach a rachaidh na rialacha sin maidir le hIlchuideachtaí Airgeadais i bhfeidhm ar bhainc agus ar ghrúpaí gnólachtaí infheistíochta, le cinntiú go gcuirfear na Rialacha i bhfeidhm go daingean agus go comhsheasmhach. Tabharfar aghaidh ar aon athruithe eile is gá a dhéanamh nuair a bheidh athbhreithniú á dhéanamh ar Threoir 2002/87/CE in 2012. 5.2.2. Cistí dílse den cháilíocht is airde - critéir, céimsiú as agus marthanú Faoi Basel III, ní féidir ach "gnáthscaireanna" a chomhlíonann critéir dhiana a áireamh mar ionstraimí cistí dílse ardcháilíochta i gcás na mbanc sin atá ina gcuideachtaí comhstoic agus atá gníomhach go hidirnáisiúta. Cuireann an togra critéir dhiana Basel III i bhfeidhm. Ní theorannaíonn sé do ghnáthscaireanna foirm dhlíthiúil na gné sin de cháilíocht is airde den chaipiteal a eisíonn institiúidí atá struchtúrtha mar chuideachtaí comhstoic. Braitheann an sainmhíniú a thugtar ar gnáthscaireanna ar dhlí na gcuideachtaí sna tíortha éagsúla. Cinnteoidh na critéir dhiana atá leagtha amach sa togra seo nach n‑aithneofar ach ionstraimí ardcháilíochta mar chaipitil rialála den chineál is airde. Faoi na critéir sin, ní ghlacfaí ach le hionstraimí atá ar chomhcháilíocht le gnáthscaireanna chun an t‑aitheantas seo a fháil. D'fhonn a áirithiú go mbeadh trédhearcacht iomlán ann maidir leis na hionstraimí aitheanta, ceanglaíonn an togra go dtiomsóidh, go gcothabhálfaidh agus go bhfoilseoidh an ÚBE liosta de na cineálacha ionstraime aitheanta. Cuireann Basel III tréimhse 10 mbliana ar fáil chun deireadh a chur de réir a chéile le hionstraimí áirithe arna n‑eisiúint ag cuideachtaí nach cuideachtaí comhstoic iad agus nach gcomhlíonann na rialacha nua. Ar bhealach atá comhsheasmhach leis na leasuithe a rinneadh ar chistí dílse le Treoir 2009/111/EC, agus leis an ngá atá lena chinntiú go gcaithfear go comhsheasmhach le cuideachtaí de chineálacha dleathacha éagsúla, tugann an togra seo (Cuid Deich, Teideal I, Caibidil 2) cead marthanú a dhéanamh ar ionstraimí ardcháilíochta arna n‑eisiúint ag cuideachtaí chomhstoic nach comhscaireanna iad, agus ar na cuntais scairbhisigh a bhaineann leo. Ceadaíonn Basel III deireadh a chur de réir a chéile i gcaipiteal rialála le hionstraimí arna n‑eisiúint roimh an 12 Meán Fómhair 2010 nach gcomhlíonann na rialacha nua, d'fhonn trasdul réidh go dtí na rialacha nua a áirithiú. Ó thaobh na socruithe idirthréimhseacha de tugtar an 'dáta scoir' air seo. Déanfar gach ionstraim nach gcomhlíonfaidh na rialacha nua agus a eiseofar i ndiaidh an dáta scoir a eisiamh go hiomlán ó 2013 amach ó chaipiteal rialála. Leagann an togra seo síos gurb é an dáta scoir an dáta a nglacfaidh an Coimisiún leis an togra seo. Tá sé sin riachtanach d'fhonn nach gcuirfear ceanglais an togra i bhfeidhm go haisghníomhach, rud nach mbeadh indéanta ó thaobh an dlí de. 5.2.3. Cumainn frithpháirteacha, comharbhainc agus institiúidí cosúil leo Cinntíonn Basel III gur féidir na rialacha nua a chur i bhfeidhm ar ionstraimí ardcháilíocht na gcuideachtaí nach cuideachtaí comhstoic iad – cumainn frithpháirteacha, comharbhainc agus institiúidí cosúil leo. Sonraíonn an togra seo níos mine conas a chuirfear i bhfeidhm sainmhíniú caipitil Basel III ar ionstraimí caipiteal ardcháilíochta arna n‑eisiúint ag cuideachtaí nach cuideachtaí comhstoic iad. 5.2.4. Leas mionlaigh agus ionstraimí caipitil áirithe arna n‑eisiúint ag fochuideachtaí Is éard is leas mionlaigh ann caipiteal fochuideachtaí áirithe ar le scairshealbhóir mionlaigh ó lasmuigh den ghrúpa é. Ní aithníonn Basel III leas mionlaigh – ná caipitil rialála áirithe arna eisiúint ag fochuideachtaí – ach amháin sa mhéid go bhfuil na fochuideachtaí sin ina n‑institiúidí (nó faoi réir na rialacha céanna) agus go n‑úsáidtear an caipiteal chun freastal ar cheanglais chaipitil agus an Maolán Caomhnaithe nua Caipitil, atá mar chúisín caipitil nua a chuireann srianta nua ar íocaíocht díbhinní agus ar íocaíocht chúpón agus bónas áirithe. Gléas macrastuamachta tábhachtach is ea an maolán caipitil nua eile – an Maolán Friththimthriallach, a fhéadfaidh maoirseoirí a fhorchur chun iasachtú a mhaolú nó a neartú i rith céimeanna éagsúla an timthrialla creidmheasa. Bunaítear próisis láidre leis an togra seo le go bhféadfaidh an AE comhordú a dhéanamh ar an leas a bhaineann na Ballstáit as an Maolán Friththimthriallach. Tugtar aitheantas don Maolán Friththimthriallach sa chur chuige atá leagtha amach sa togra seo nuair a úsáidtear é i gcomhair leasa mhionlaigh agus i gcomhair caipitil eile arna eisiúint ag fochuideachtaí. Aitheantas é sin ar an tábhacht a bhaineann leis an maolán agus leis an gcaipiteal a úsáidtear lena aghaidh, agus cuireann sé deireadh le haon dídhreasacht a d’fhéadfadh a bheith ann maidir leis an maolán a bheith ag teastáil. 5.2.5. Asbhaint Sócmhainní Cánach Iarchurtha áirithe (DTAnna) Sócmhainn ar an gclár comhardaithe is ea DTA is féidir a úsáid chun costas cánach ioncaim a laghdú in aon tréimhse ina dhiaidh sin. Sonraíonn Basel III nach gá DTAnna áirithe a asbhaint ó chaipiteal. Déantar soiléiriú sa togra go n-áirítear ar na DTAnna sin a thiontaíonn go huathoibríoch ina n‑éileamh ar an stát nuair a bhí caillteanas ag gnólacht, sa chás go gcinntítear go bhfuil sé ar a gcumas caillteanais a iompar nuair is gá sin. 5.3. Láimhseáil neamhchosaintí áirithe (Cuid a Trí, Teideal II Caibidil 2) 5.3.1. Neamhchosaintí ar Fhiontair Bheaga agus Mheánmhéide a láimhseáil Faoi dhlí reatha an AE, is féidir le bainc leas a bhaint as ualaithe riosca fabhrach a chuirtear i bhfeidhm maidir le neamhchosaintí ar fhiontair bheaga agus mheánmhéide. Beidh an chóir fhabhrach seo fós ann faoi Basel III agus faoin dréacht‑togra chomh maith. Níor mhór athbhreithniú a dhéanamh ar chreat idirnáisiúnta Basel ar an gcéad dul síos chun ceanglais chaipitil níos tairbhí a chur ar fáil maidir le neamhchosaintí ar Fhiontair Bheaga agus Mheánmhéide. Tá an cheist seo faoi réir ag clásal athbhreithnithe sa togra. Tá sé ríthábhachtach go ndéanfar measúnú cúramach ar na hualaí riosca a bhaineann le hiasachtaí a thabhairt do Ghnóthais Bheaga agus Mheánmhéide. Ar an ábhar sin, iarradh ar an ÚBE anailís a dhéanamh agus tuairisc a sholáthar roimh 1 Meán Fómhair 2012 faoi na hualaí riosca atá ann faoi láthair, ag féachaint an féidir iad a laghdú, agus staidéar a dhéanamh ar chás ina ndéanfaí laghdú de thriain ar an staid reatha. Sa chomhthéacs seo, tá rún ag an gCoimisiún tuairisc a chur faoi bhráid Pharlaimint na hEorpa agus na Comhairle faoin anailís seo agus moltaí reachtaíochta a sholáthar maidir le hathbhreithniú a dhéanamh ar ualú riosca na bhfiontar beag agus meánmhéide de réir mar is cuí. Lena chois sin rachaidh an Coimisiún i gcomhairle leis an ÚBE laistigh de 24 mhí tar éis teacht i bhfeidhm an Rialachán sin, cuirfidh tuarascáil ar fáil faoi hiasachtaí a thabhairt do ghnóthais bheaga agus meánmhéide agus do dhaoine nádúrtha agus cuirfidh an tuarascáil sin faoi bhráid Pharlaimint na hEorpa agus na Comhairle mar aon le haon togra iomchuí. 5.3.2. Mar a láimhseáiltear neamhchosaintí a eascraíonn ó ghníomhaíochtaí maoinithe trádála Meastar go ndéanfaidh CBMB cinneadh faoin cheist ar cheart nó nár cheart gan ceanglais níos tairbhí maidir le maoiniú trádála a shocrú go dtí go déanach in 2011. Dá bhrí sin, níl sé sin le feiceáil sa togra seo, ach tá clásal athbhreithnithe ann faoi láimhseáil na neamhchosaintí sin. 5.4. Riosca creidmheasa contrapháirtí (Cuid a Trí, Teideal II, Caibidil 6) Éileoidh Basel III ar bhainc caipitil breise a choinneáil ina seilbh mar chosaint in aghaidh an baol go bhféadfadh meath teacht ar cháilíocht creidmheasa an chontrapháirtí. Thabharfadh ​​an togra seo isteach an muirear caipitil nua sin. Mar sin féin, ní thugann Basel III ach aitheantas an‑teoranta do chaillteanais a scríobhann banc síos láithreach agus a mbíonn tionchar láithreach acu ar an gcuntas brabúis agus caillteanais (coigeartuithe luachála creidmheasa a thabhaítear). Ar bhonn an aiseolas a tugadh ar chomhairliúchán a reáchtáil an Coimisiún i mí Feabhra / Márta 2011 faoin gceist seo agus le tacaíocht a fháil ó thromlach mór na mBallstát, chuirfeadh an togra seo ar chumas na banc a baineann leas as an gcur chuige forbartha riosca creidmheasa aitheantas níos mó (is cuma cé chomh stuama is a bheadh sé) a thabhairt dá leithéid de chaillteanais agus dá bhrí sin thabharfadh sé léiriú níos fearr ar an gcleachtas coitianta atá ag a lán de bhainc an AE maidir le soláthar dhéanamh le haghaidh chaillteanais todhchaí. 5.5. Leachtacht (Cuid a Sé) 5.5.1. Ceanglas maidir le Clúdach Leachtachta Tá an Coimisiún meáite ar Riachtanas comhchuibhithe maidir le Clúdach Leachtachta a bheith ann faoi 2015. Ag an am céanna, ba cheart glacadh go han‑dáiríre le tréimhse bhreathnóireachta Basel III agus le neamhchinnteachtaí faoi iarmhairtí neamhbheartaithe a d’fhéadfadh tarlú. Cinntíonn na heilimintí seo a leanas nach dtabharfar isteach ceanglas ceangailteach go dtí go mbeidh athbhreithniú cuí déanta: – ceanglas ginearálta a chuirfear i bhfeidhm ó 2013 amach ar na bainc clúdach cuí leachtachta a choinneáil, mar chéim thosaigh; – oibleagáid na heilimintí sin a thuairisciú do na húdaráis náisiúnta atá riachtanach le deimhniú go bhfuil clúdach leordhóthanach leachtacha á choinneáil acu ar bhonn na formáidí tuairiscithe aonfhoirmeacha sin atá forbartha ag an Údarás Baincéireachta Eorpach d'fhonn critéir Basel III a thástáil; – cumhacht a bheith ag an gCoimisiún chun an ceanglas maidir le clúdach leachtachta a shonrú tuilleadh i gcomhréir le conclúidí ón tréimhse breathnóireachta agus ó fhorbairtí idirnáisiúnta. Dá seachnófaí an nós imeachta reachtach fada (trí chomhchinnteoireacht a dhéanamh) d’fhéadfaí an leas is mó a bhaint as an tréimhse breathnóireachta agus d’fhéadfaí an obair calabrúcháin a chur siar go deireadh na tréimhse breathnóireachta. I gcás grúpaí institiúidí creidmheasa nó gnólachtaí infheistíochta, nó iad araon, beidh feidhm i bprionsabal ag an gceanglas maidir le clúdach leachtachta, ar leibhéal gach institiúide creidmheasa aonair nó gnólachta infheistíochta. Níl institiúidí creidmheasa agus gnólachtaí infheistíochta cosúil le brainsí, sa mhéid is nach bhfuil pearsantacht dhlíthiúil ag brainsí, agus tá na hinstitiúidí agus na gnólachtaí sin faoi réir oibleagáidí íocaíochta sa chaoi go bhféadfadh eis‑sreabhadh leachtachta tarlú faoi chúinsí strus. Ní féidir glacadh leis go tabharfaidh institiúidí creidmheasa nó gnólachtaí infheistíochta eile tacaíocht leachtachta d’institiúidí creidmheasa nó do gnólachtaí infheistíochta eile a bhaineann leis an ngrúpa céanna má bhíonn deacrachtaí acu freastal ar a gcuid oibleagáidí íocaíochta. Mar sin féin, beidh na húdaráis inniúla in ann an t‑iarratas a tharscaoileadh i leith institiúidí creidmheasa aonair nó gnólachtaí infheistíochta, faoi réir coinníollacha diana, agus na hinstitiúidí creidmheasa nó gnólachtaí infheistíochta a chur faoi réir ceanglais chomhdhlúite. Is féidir na coinníollacha diana sin a fháil in Airteagal 7 (1) agus cinnteoidh siad, inter alia, go mbeidh na forais chreidmheasa nó na gnólachtaí infheistíochta tiomanta do thacaíocht a thabhairt dá chéile, ar bhealach atá infheidhmithe go dlíthiúil, agus go mbeidh an cumas iarbhír acu é sin a dhéanamh. I gcás grúpa a bhfuil institiúidí creidmheasa nó gnólachtaí infheistíochta acu i roinnt Ballstát, ní mór d’údarás inniúil gach hinstitiúide creidmheasa aonair nó gnólachta infheistíochta díobh, comhaontú a dhéanamh le chéile go sásófar na coinníollacha maidir le tarscaoileadh á gcomhlíonadh, d’fhonn go mbeadh tharscaoileadh ar fáil maidir le haon cheanglas faoi leith. Tá tuilleadh coinníollacha in Airteagal 7 (2) a bhaineann le cásanna trasteorann den sórt sin le cois na gcoinníollacha atá in Airteagal 7 (1). Éilíonn na coinníollacha breise sin go gcaithfidh gach ceann de na húdaráis inniúla a bheith sásta maidir le bhainistíocht leachtachta an ghrúpa agus faoin méid leachtachta a gcaithfidh gach ceann d’institiúidí creidmheasa nó de ghnólachtaí infheistíochta an ghrúpa a bheith acu. Má tharlaíonn sé go mbíonn easaontas faoin scéal, beidh ar údarás inniúil gach institiúide chreidmheasa nó gnólachta infheistíochta cinneadh a dhéanamh ar a chonlán féin an mbeidh feidhm ag an tarscaoileadh. Tá seans ann go bhféadfadh an ÚBE idirghabháil a dhéanamh i gcás easaontais idir na húdaráis inniúla. Ní bheadh toradh na hidirghabhála sin ceangailteach ach amháin i gcás na gcoinníollacha atá in Airteagal 7(1). Is ag na húdaráis inniúla faoi leith a bheadh an focal scoir maidir leis na coinníollacha in Airteagal 7(2), i.e. maidir le leordhóthanacht bhainistíocht leachtachta an ghrúpa agus maidir le leordhóthanacht leachtachta na n‑institiúidí chreidmheasa nó na ngnólachtaí infheistíochta faoi leith. 5.5.2. Ceanglas maidir le glanchistiúchán cobhsaí Tá an Coimisiún tiomanta go daingean do chaighdeán íosta a bhaint amach faoin ngceanglas maidir le glanchistiúchán cobhsaí roimh an 1 Eanáir 2018. Ós rud é go leagann Basel III amach tréimhse bhreathnóireachta go dtí 2018 i dtaca leis seo, bheadh go leor ama ann chun ceanglas maoinithe cobhsaí a ullmhú i bhfoirm togra comhchinnteoireachta a bheadh le comhaontú ag an bParlaimint agus ag an gComhairle roimh dheireadh na tréimhse breathnóireachta. 5.6. Giaráil (Cuid a Seacht) Is é an Cóimheas Giarála an uirlis rialála nua san AE. De réir Basel III, níl sé i gceist ag an gCoimisiún Cóimheas Giarála a mholadh mar ionstraim ceangailteach ag an bpointe ama seo ach tá sé i gceist aige é a mholadh mar ghné bhreise ar féidir a chur i bhfeidhm ar bhainc faoi leith ar rogha údarás maoirseachta d’fhonn gluaiseacht go beart ceangailteach (‘colún a haon’) in 2018 a bheidh bunaithe ar athbhreithniú agus ar chalabrú iomchuí. Cheadódh oibleagáidí tuairiscithe go ndéanfaí athbhreithniú agus cinneadh eolasach faoina thabhairt isteach mar cheanglas i 2018. I gcomhréir Basel III, tá sé beartaithe go bhfoilseodh n‑institiúidí a gCóimheasa Giarála ó 2015 ar aghaidh. 5.7. Teorainn Basel I (Cuid a Trí Déag) Éilíonn Basel II i gcás gnóthas a bhfuil rioscaí níos mó ag baint leo go gcoinneodh siad níos mó caipitil ná mar a d’éileofaí faoi Basel I. I gcás gnó níos lú riosca, éilíonn Basel II go gcoinneofaí níos lú caipitil ná mar a éilíonn Basel I. Tá sé seo amhlaidh toisc gur leagadh amach Basel II le go mbeadh sé níos íogaire ó thaobh riosca de ná Basel I. D’fhonn bainc a chosc ó bheith faoi réir ceanglas caipitil a bheadh ró-íseal, ní cheadaíonn Basel II caipitil níos ísle ná 80 % den chaipiteal sin a bheadh ceangailte faoi Basel I. Chuaigh an ceanglas sin in éag ag deireadh na bliana 2009, ach thug Treoir 2010/76/CE éifeacht dó go dtí deireadh 2011. Ar bhonn an tsínidh a chuir CBMB leis an ceanglas seo i mí Iúil 2009 tugann an dréacht‑togra éifeacht dó go dtí 2015. Féadfaidh na húdaráis inniúla, tar éis dóibh dul i gcomhairle leis an ÚBE, bhfeidhm teorann Basel I a tharscaoileadh i gcás institiúide ar choinníoll go sásófar gach ceanglas maidir le hardmhodh a úsáid maidir le creidmheas agus rioscaí oibriúcháin. 6. Impleachtaí buiséadacha Beidh ról tábhachtach ag an ÚBE i mbaint amach chuspóir an Rialacháin seo, mar iarrann na tograí air breis agus 50 caighdeán teicniúil ceangailteach (BTS) a fhorbairt maidir le saincheisteanna polasaí éagsúla. Thabharfaidh an Coimisiún formhuiniú do na caighdeáin sin sa deireadh thiar agus beidh ról an‑tábhachtach acu a chinntiú go gcuirfear forálacha atá an‑teicniúil chun feidhme go haonfhoirmeach ar fud an AE agus go mbeidh na beartais atá beartaithe ag feidhmiú sa chaoi atá ceaptha dóibh. D’fhonn an t‑ualach mór oibre seo a chur i gcrích bheadh breis acmhainní ag teastáil ón ÚBE ná mar atá tugtha dó faoi láthair i gcomhthéacs a bhunaithe faoi Rialachán (AE) 1093/2010. Tá tuilleadh mionsonraí leagtha amach sa ráiteas airgeadais reachtach a ghabhann leis. 2011/0202 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le ceanglais stuamachta i gcomhair institiúidí creidmheasa agus gnólachtaí infheistíochta (Téacs atá ábhartha maidir leis an LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[7], Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Sa dearbhú a rinne an Grúpa G-20 an 2 Aibreán 2009[8] maidir le Neartú an Chórais Airgeadais, iarradh go ndéanfaí iarrachtaí comhsheasmhacha idirnáisiúnta a mbeadh sé d’aidhm acu trédhearcacht, cuntasacht agus rialáil a neartú, trí fheabhas a chur ar mhéid agus ar cháilíocht an chaipitil atá sa chóras baincéireachta nuair a bheifí cinnte go mbeadh téarnamh eacnamaíoch ann. Iarradh sa dearbhú freisin go dtabharfaí isteach beart forlíontach nach mbeadh bunaithe ar riosca chun teorainn a chur le fás giarála sa chóras baincéireachta, agus creat a fhorbairt i gcomhair maolán leachtachta níos treise. Mar fhreagra ar an sainordú a sin thug an G20, i Meán Fómhair 2009 rinne Grúpa na nGobharnóirí Banc Ceannais agus na gCeann Maoirseachta (GHOS), comhaontú faoi roinnt beart chun rialáil na hearnála baincéireachta a neartú. Thacaigh ceannairí an Ghrúpa G20 leis na bearta sin ag a gcruinniú mullaigh in Pittsburg an 24–25 Meán Fómhair 2009 agus leagadh amach iad go mionchruinn i Nollaig 2009. I mí Iúil agus i Meán Fómhair 2010, d'eisigh GHOS dhá fhógra bhreise maidir le ceapadh agus le calabrú na mbeart nua sin, agus i mí na Nollag 2010, d'fhoilsigh Coiste Basel um Maoirseacht ar Bhaincéireacht (CBMB) na bearta deiridh, a dtugtar Basel III orthu anois. (2) Faoi chathaoirleacht Jacques de Larosière, d'iarr an Grúpa Ardleibhéil um Maoirseacht Airgeadais san AE ar an Aontas Eorpach rialáil níos comhchuibhithe airgeadais a fhorbairt. I bhfianaise an chreata maoirseachta Eorpaigh a bheidh ann amach anseo, leag Comhairle Eorpach an 18 agus 19 Meitheamh 2009 béim ar an riachtanas géar atá le ‘Leabhar Rialacha Aonair Eorpach’ a bhunú a bhainfeadh le gach institiúid chreidmheasa agus gnólacht infheistíochta sa Mhargadh Aonair. (3) Rinneadh leasuithe suntasacha roinnt uaireanta ar Threoir 2006/48/CE ó Рharlaimint na hEorpa agus ón gComhairle an 14 Meitheamh 2006[9] a bhaineann le gnó na n‑institiúidí creidmheasa a ghlacadh agus a shaothrú agus ar Threoir 2006/49/CE ó Pharlaimint na hEorpa agus ón gComhairle an 14 Meitheamh 2006[10] maidir le leordhóthanacht caipitil gnólachtaí infheistíochta agus institiúidí creidmheasa (“institiúidí”). Tá a lán d’fhorálacha Threoir 2006/48/CE agus Threoir 2006/49/CE infheidhme maidir le hinstitiúidí creidmheasa agus gnólachtaí infheistíochta araon. D’fhonn na forálacha sin a chur i bhfeidhm go comhleanúnach, ba inmhianaithe an rud é iad a chumasc le chéile i reachtaíocht nua a ag a mbeadh feidhm maidir le hinstitiúidí creidmheasa agus gnólachtaí infheistíochta araon. Ar mhaithe le soiléireacht, ba cheart cuid dílis den reachtaíocht nua a dhéanamh de na forálacha atá sna hIarscríbhinní a ghabhann leis na Treoracha sin. (4) Ba cheart go mbeadh dhá ionstraim dhlíthiúla ar leith sa reachtaíocht nua, is é sin le rá, Treoir agus an Rialachán seo. Ba cheart go gcruthódh an dá ionstraim dlí sin an creat dlí a rialóidh rochtain ar ghníomhaíocht institiúidí creidmheasa agus gnólachtaí infheistíochta, ar an gcreat maoirseachta agus ar na rialacha stuamachta a bhainfidh leo. Ba cheart, dá bhrí sin an Rialachán sin a léamh in éineacht leis an Treoir. (5) Maidir le Treoir [le cur isteach ag an OP], arna bhunú ar Airteagal 53 (1) den CFAE, ba cheart a bheith ann na forálacha a bhaineann le rochtain ar ghníomhaíocht institiúidí creidmheasa agus gnólachtaí infheistíochta, na rialacha mionsonraithe maidir lena rialachas, a gcreat maoirseachta, amhail forálacha ag rialú údarú an ghnóthais, éadáil sealúchas incháilithe, feidhmiú saoirse bunaíochta agus saoirse seirbhísí a sholáthar, cumhachtaí maoirseachta údarás na mBallstát baile agus na mBallstát aíochta ina leith sin, agus na forálacha ag rialú an chaipitil tosaigh agus athbhreithniú maoirseachta na n‑institiúidí creidmheasa agus gnólachtaí infheistíochta. (6) Ba cheart a bheith sa Rialachán seo na ceanglais stuamachta i gcomhair institiúidí creidmheasa agus gnólachtaí infheistíochta a bhfuil baint acu le feidhmiú seirbhísí baincéireachta agus margaí airgeadais, agus leo sin amháin, agus a bhfuil sé d’aidhm acu cobhsaíocht airgeadais oibreoirí na margaí sin a áirithiú agus leibhéal ard cosanta a sholáthar d’infheisteoirí agus do thaisceoirí. Tá an gníomh dlí seo infheidhme go díreach agus tá sé d’aidhm aige cur le feidhmiú rianúil an mhargaidh inmheánaigh ar bhealach cinntitheach agus ba cheart, dá bhrí sin, é a bhunú ar fhorálacha Airteagal 114 den CFAE, arna léiriú i gcomhréir le cásdlí comhsheasmhach Chúirt Bhreithiúnais an Aontais Eorpaigh. (7) Bíodh is go bhfuil méid áirithe comhchuibhithe déanta ag Treoracha 2006/48/CE agus 2006/49/CE ar rialacha na mBallstát i réimse na maoirseachta stuamachta, tá roinnt mhaith roghanna agus discréide iontu, agus tá cead fós ag na Ballstáit rialacha níos déine a chur i bhfeidhm ná iad siúd atá leagtha síos ag na Treoracha sin. Cothaíonn sé sin a oiread sin dibhéirseachta idir na rialacha náisiúnta éagsúla gur bac iad leis na saoirsí bunúsacha agus, dá bhrí sin, imríonn siad tionchar díreach sin ar fheidhmiú an mhargaidh inmheánaigh agus déanann siad mórshaobhadh ar an iomaíocht. Cuireann dibhéirseacht den sórt sin isteach go háirithe ar sholáthar seirbhísí trasteorann agus ar ghnó a bhunú i mBallstáit eile óir bíonn ar oibreoirí measúnú a dhéanamh ar shraith rialacha éagsúla agus iad a chomhlíonadh gach uair a bhíonn siad i mbun gnó i mBallstát eile. Ina theannta sin, is minic a bhíonn institiúidí creidmheasa agus gnólachtaí infheistíochta atá údaraithe i mBallstáit éagsúla faoi réir ceanglas éagsúil, rud a dhéanann saobhadh suntasach ar an iomaíocht. Bíonn dlíthe náisiúnta dibhéirseacha faoi deara bacainní le feidhmiú rianúil an mhargaidh inmheánaigh toisc na ndálaí éagothroma oibríochtúla agus na ndeacrachtaí eile a gcaithfidh institiúidí creidmheasa agus gnólachtaí infheistíochta a fheidhmíonn i gcórais dlíthiúla éagsúla ar fud an Aontais dul i ngleic leo. (8) D’fhonn deireadh a chur leis na baic ar thrádáil atá fós ann agus le mórshaobhadh ar iomaíocht de thoradh dlíthe náisiúnta a bheith dibhéirseach agus ionas nach dtiocfaidh na nithe sin chun cinn an athuair, tá sé riachtanach Rialachán a ghlacadh lena mbunófar rialacha aonfhoirmeacha a bheidh infheidhme i ngach Ballstát. (9) Dá ndéanfaí ceanglais stuamachta a mhúnlú i bhfoirm Rialacháin d'áiritheofaí go mbeadh na ceanglais sin infheidhme go díreach maidir leo. D'airitheodh sé sin go mbeadh dálaí aonfhoirmeacha ag cách trí chosc a chur le ceanglais dhibhéirseacha náisiúnta de thoradh ar Threoir a thrasuí. Leanfadh gach institiúid san Aontas na rialacha céanna de thoradh an Rialacháin seo, rud a chothódh muinín i leith cobhsaíochta institiúidí creidmheasa agus gnólachtaí infheistíochta, go mór mór in aimsir struis. Lena chois sin laghdódh Rialachán castacht rialála agus na costais chomhlíonta a sheasann gnólachtaí, go mór mór i gcás institiúidí creidmheasa agus gnólachtaí infheistíochta atá ag feidhmiú ar bhonn trasteorann, agus chabhródh sé le deireadh a chur le saobhadh iomaíochta. Cás ar leith iad na margaí réadmhaoine dochorraithe sa mhéid is go mbíonn cúrsaí forbartha eacnamaíocha agus dlínse éagsúil ó Bhallstát, réigiún nó ceantar áitiúil go chéile, agus ba cheart, dá bhrí sin, cead a bheith ag na húdaráis inniúla meáchain rioscaí níos airde a leagadh síos nó critéir níos déine a chur i bhfeidhm i bhfianaise na taithí atá acu ar chásanna mainneachtana agus ar fhorbairtí a mheastar a tharlóidh sa mhargadh maidir le neamhchosaintí arna n‑urrú le morgáistí ar réadmhaoin i limistéir áirithe. (10) I gcás nach ndéantar foráil sa Rialachán seo maidir le rialacha aonfhoirmeacha ba cheart go mbeadh sé de chumhacht ag na Ballstáit forálacha náisiúnta a choimeád nó a thabhairt isteach ar choinníoll nach dtagann siad salach ar dhlí an Aontais agus nach mbaineann siad bonn ó chur i bhfeidhm an dlí sin. (11) I gcás ina nglacann na Ballstáit le treoirlínte a bhfuil raon feidhme ginearálta acu, go háirithe i réimsí ina bhfuil an Coimisiún ag feitheamh le dréachtchaighdeáin teicniúla a ghlacadh, ní thiocfaidh na treoirlínte sin salach ar dhlí an Aontais agus ní bhainfidh siad bonn ó chur i bhfeidhm an dlí sin. (12) Ní chuireann an Rialachán seo bac ar na Ballstáit ceanglais choibhéiseacha a fhorchur ar ghnóthais nach dtagann faoi raon feidhme an Rialacháin. (13) Forlíontar na ceanglais ghinearálta stuamachta atá leagtha síos sa Rialachán seo le socruithe aonair a gcinneann na húdaráis inniúla orthu mar thoradh ar an athbhreithniú maoirseachta leanúnach a dhéanann siad ar gach institiúid chreidmheasa agus gnólacht infheistíochta. Ba cheart raon feidhme a leithéid de shocruithe maoirseachta a leagadh amach sa Treoir de bhrí gur cheart go mbeadh na húdaráis inniúla in ann a mbreith a thabhairt faoi na socruithe ba cheart a chur i bhfeidhm. (14) Níor cheart go gcuirfeadh an Rialachán seo isteach ar chumas na n údarás inniúil ceanglais shonracha a fhorchur faoin bpróiseas athbhreithnithe maoirseachta agus meastóireachta atá leagtha amach i dTreoir [le cur isteach ag an OP] agus ba cheart go gcuirfí na ceanglais sin in oiriúint do phróifíl shonrach riosca na n institiúidí creidmheasa agus na ngnólachtaí infheistíochta. (15) Bunaíodh an tÚdarás Baincéireachta Eorpach (ÚBE) le Rialachán (AE) Uimh. 1093/2010 ó Pharlaimint na hEorpa agus ón gComhairle an 24 Iúil 2010 lena mbunaítear Údarás Maoirseachta Eorpach[11]. Is é aidhm an Rialacháin sin cáilíocht agus comhsheasmhacht na maoirseachta náisiúnta a uasghrádú agus an fhormhaoirseacht a dhéantar ar ghrúpaí trasteorann a neartú. (16) Cuireann Rialachán (AE) Uimh. 1093/2010 de cheangal ar an ÚBE gníomhú faoi raon feidhme Threoracha 2006/48/CE agus 2006/49/CE. Tá sé de cheangal ar an ÚBE freisin gníomhú maidir le gníomhaíochtaí institiúidí creidmheasa agus gnólachtaí infheistíochta i ndáil le saincheisteanna nach bhfuil clúdaithe go díreach sna Treoracha sin, ar choinníoll go bhfuil a leithéid de ghníomhaíochtaí riachtanach chun cur i bhfeidhm éifeachtach agus comhsheasmhach na n ionstraimí sin a áirithiú. Ba cheart don Rialachán seo ról agus feidhm an ÚBE a chur san áireamh agus éascú a dhéanamh ar fheidhmiú chumhachtaí sin an ÚBE atá leagtha amach sa Rialachán sin. (17) Tá ceanglais airgeadais choibhéiseacha riachtanach i gcomhair institiúidí creidmheasa agus gnólachtaí infheistíochta chun coimircí den chineál céanna a áirithiú i gcomhair coigilteoirí agus chun go mbeidh dálaí cothroma iomaíochta ann idir grúpaí inchomparáide d'institiúidí creidmheasa agus de ghnólachtaí infheistíochta. (18) Ós rud é go bhfuil institiúidí creidmheasa agus gnólachtaí infheistíochta sa mhargadh inmheánach in iomaíocht dhíreach le chéile, ba cheart go mbeadh ceanglais mhonatóireachta coibhéiseach ar fud an Aontais. (19) Má tharlaíonn sé aon uair le linn na maoirseachta gur gá méid na gcistí dílse comhdhlúite atá ag grúpa d'institiúidí creidmheasa agus de ghnólachtaí infheistíochta a chinneadh, ba cheart an ríomh a dhéanamh i gcomhréir leis an Rialachán seo. (20) De réir an Rialacháin seo, beidh feidhm ag an gceanglas maidir le cistí dílse, ar bhonn aonair agus ar bhonn comhdhlúite, mura dtograíonn na húdaráis inniúla deireadh a chur le feidhmiú maoirseachta ar bhonn aonair i gcás go measann siad gurb iomchuí sin. Gléasanna úsáideacha is ea maoirseacht aonair, maoirseacht chomhdhlúite agus maoirseacht chomhdhlúite trasteorann chun institiúidí creidmheasa agus gnólachtaí infheistíochta a fhormhaoirsiú. (21) Tá sé riachtanach go gcuirfear na ceanglais Chaipitil I bhfeidhm ar bhonn stádas comhdhlúite na n-institiúidí creidmheasa agus na ngnólachtaí infheistíochta atá i ngrúpa d'fhonn a áirithiú go bhfuil sócmhainneacht leordhóthanach ag na hinstitiúidí creidmheasa agus ag na gnólachtaí infheistíochta sin. D'fhonn a áirithiú go ndáilfear cistí dílse go hiomchuí laistigh den ghrúpa agus go bhfuil siad ar fáil chun coigiltis a chosaint más gá, ba cheart na ceanglais chaipitil a chur i bhfeidhm maidir le hinstitiúidí creidmheasa agus gnólachtaí infheistíochta aonair laistigh de ghrúpa, ach amháin más féidir an cuspóir sin a bhaint amach go héifeachtach ar shlí eile. (22) Maidir leis an modh cuntasaíochta ceart atá le húsáid chun cistí dílse a ríomh, lena leordhóthanacht le haghaidh an riosca ar a bhfuil an institiúid chreidmheasa nó an gnólacht infheistíochta neamhchosanta a ríomh, agus chun comhchruinniú neamhchosaintí a mheasúnú, ba cheart forálacha Threoir 86/635/CCE an 8 Nollaig 1986 ón gComhairle maidir le cuntais bhliantúla agus cuntais chomhdhlúite banc agus foras airgeadais eile[12] a chur san áireamh, Treoir a ionchorpraíonn oiriúnuithe áirithe a rinneadh ar fhorálacha Sheachtú Treoir 83/349/CEE ón gComhairle an 13 Meitheamh 1983 maidir le cuntais chomhdhlúite[13] nó Rialachán (CE) Uimh. 1606/2002 ó Pharlaimint na hEorpa agus ón gComhairle an 19 Iúil 2002 maidir le feidhmiú caighdeán cuntasaíochta idirnáisiúnta[14], cibé ceann díobh sin a rialaíonn cuntasaíocht na n institiúidí creidmheasa agus na ngnólachtaí infheistíochta faoin dlí náisiúnta. (23) D’fhonn sócmhainneacht leordhóthanach a áirithiú tá sé tábhachtach ceanglais chaipitil a leagan síos lena n-ualaítear sócmhainní agus míreanna lasmuigh den chlár comhardaithe de réir mhéid an riosca. (24) An 26 Meitheamh 2004, ghlac an CBMB comhaontú réime maidir le cóineasú idirnáisiúnta ar thomhas caipitil agus ceanglais chaipitil ('creat Basel II'). Tá forálacha Threoracha 2006/48/CE agus 2006/49/CE atá ionchorpraithe sa Rialachán seo anois comhionann leis na forálacha i gcomhaontú réime Basel II. Dá réir sin, tá an Rialachán seo coibhéiseach le forálacha chomhaontuithe Basel II agus III toisc go bhfuil eilimintí forlíontacha Basel III ionchorpraithe ann. (25) Tá sé riachtanach aird a thabhairt ar éagsúlacht na n-institiúidí creidmheasa agus na ngnólachtaí infheistíochta san Aontas trí chineálacha éagsúla cur chuige a sholáthar chun ceanglais chaipitil ó thaobh riosca creidmheasa a ríomh, agus go mbeadh leibhéil éagsúla maidir le híogaireacht i leith riosca agus céimeanna éagsúla sofaisticiúlachta ar áireamh sna cineálacha cur chuige sin. Nuair a bhaintear leas as rátálacha seachtracha agus as meastacháin a dhéanann na h institiúidí creidmheasa agus na gnólachtaí infheistíochta féin ar pharaiméadair riosca creidmheasa aonair, cuirtear feabhas mór ar íogaireacht i leith riosca agus ar fhóntacht stuamachta na rialacha a bhaineann le riosca creidmheasa. Ba cheart go mbeadh dreasachtaí iomchuí ann d'institiúidí creidmheasa agus do ghnólachtaí infheistíochta chun bogadh i dtreo cineálacha cur chuige atá níos íogaire i leith riosca. Agus iad ag soláthar na meastachán atá riachtanach chun na cineálacha cur chuige maidir le riosca creidmheasa atá sa Rialachán seo a chur i bhfeidhm, ba cheart d'institiúidí creidmheasa agus do ghnólachtaí infheistíochta feabhas a chur ar phróisis tomhais agus bhainistithe riosca creidmheasa na n institiúidí creidmheasa agus na ngnólachtaí infheistíochta chun modhanna a cheapadh chun cinneadh a dhéanamh faoi cheanglais rialála cistí dílse institiúidí creidmheasa agus gnólachtaí infheistíochta, -a léireodh sofaisticiúlacht na bpróiseas atá ag institiúidí creidmheasa agus ag gnólachtaí infheistíochta aonair. I dtaca leis seo de, nuair atá sonraí á bpróiseáil i ndáil le tabhú agus bainistiú na neamhchosaintí ar chustaiméirí ba cheart a mheas go n-áirítear forbairt agus bailíochtú na gcóras um bainistiú agus tomhas riosca creidmheasa. Ní amháin go bhfónann sé sin do leas dlisteanach institiúidí creidmheasa agus gnólachtaí infheistíochta ach fónann sé freisin do chuspóir an Rialacháin seo maidir le modhanna níos fearr a úsáid chun riosca a thomhas agus a bhainistiú agus na modhanna sin a úsáid freisin chun críocha rialála cistí dílse. (26) Ba cheart na ceanglais chaipitil a bheith i gcomhréir leis na rioscaí a dtugtar aghaidh orthu. Go háirithe, ba cheart go léireofaí sna ceanglais chaipitil an laghdú ar leibhéil na rioscaí a thig nuair is líon mór neamhchosaintí atá sách beag atá i gceist. (27) I gcomhréir leis an gcinneadh ón CBMB, arna fhormhuiniú ag an GHOS an 10 Eanáir 2011, ba cheart gach ionstraim breise Leibhéal 1 agus Leibhéal 2 de chuid institiúide a dhíluacháil go hiomlán agus go buan nó an t-iomlán acu a thiontú ina Ghnáthothromas Leibhéal 1 tráth nach mbeidh an institiúid sin inmharthanach a thuilleadh. (28) Tugann forálacha an Rialacháin seo urraim do phrionsabal na comhréireachta, ag féachaint go háirithe d'éagsúlachtaí méide agus scála na n‑oibríochtaí agus do réimse gníomhaíochtaí institiúidí creidmheasa agus gnólachtaí infheistíochta. Ciallaíonn urraim a thabhairt do phrionsabal na comhréireachta freisin go dtugtar aitheantas do na nósanna imeachta rátála is simplí, fiú amháin i gCur Chuige Inmheánach Bunaithe ar Rátálacha ('Cur Chuige IRB'), chun neamhchosaintí miondíola a aithint. (29) Cuireann nádúr 'éabhlóideach' an Rialacháin seo ar chumas institiúidí creidmheasa agus gnólachtaí infheistíochta a rogha a dhéanamh idir trí chur chuige a bhfuil leibhéil éagsúla castachta ag baint leo. Chun gur féidir le hinstitiúidí creidmheasa agus gnólachtaí infheistíochta an‑bheag an Cur Chuige IRB atá níos íogaire ó thaobh riosca de a roghnú ba cheart na forálacha ábhartha a léamh sa chaoi go n‑áirítear leis na haicmí neamhchosaintí gach neamhchosaint atá, go díreach nó go hindíreach, á chur ar chomhchéim leo sa Rialachán seo. Mar riail ghinearálta, níor cheart do na húdaráis inniúla idirdhealú a dhéanamh idir na trí chur chuige maidir leis an bPróiseas Athbhreithniúcháin Mhaoirseoireachta, i.e. níor cheart go ndéanfaí maoirseacht níos déine ar institiúidí creidmheasa ná ar ghnólachtaí infheistíochta ar an ábhar go bhfuil siad ag feidhmiú de réir fhorálacha an Cur Chuige Caighdeánaithe, agus ar an ábhar sin amháin. (30) Ba cheart aitheantas níos mó a thabhairt do theicnící maolaithe riosca creidmheasa laistigh de chreat rialacha a ceapadh d’fhonn a chinntiú nach mbainfear an bonn ó shócmhainneacht trí aitheantas míchuí a thabhairt. An chomhthaobhacht baincéireachta a úsáidtear de ghnáth sna Ballstáit chun rioscaí creidmheasa a mhaolú, ba cheart go dtabharfaí aitheantas dó aon uair is féidir sa Chur Chuige Caighdeánaithe agus sna cineálacha eile chur chuige freisin. (31) D'fhonn a áirithiú go gcuirfear san áireamh mar is iomchuí i gceanglais Chaipitil Institiúidí creidmheasa agus gnólachtaí infheistíochta na rioscaí agus na laghduithe riosca a eascraíonn as infheistithe agus as gníomhaíochtaí urrúsaithe institiúidí creidmheasa agus gnólachtaí infheistíochta, is gá rialacha a bheith ann ina bhfuil foráil maidir le cóir atá riosca-íogair agus fónta ó thaobh stuamachta de a dhéanamh ar ghníomhaíochtaí agus infheistíochtaí den sórt sin. (32) Riosca suntasach atá ag institiúidí creidmheasa agus ag gnólachtaí infheistíochta is ea riosca oibriúcháin agus ní mór é a chlúdach le cistí dílse. Tá sé riachtanach aird a thabhairt ar éagsúlacht institiúidí creidmheasa agus gnólachtaí infheistíochta san Aontas trí chineálacha eile cur chuige a sholáthar chun ceanglais chaipitil ó thaobh riosca creidmheasa de a ríomh, cineálacha cur chuige ina mbeidh leibhéil éagsúla riosca íogaireachta agus leibhéil éagsúla sofaisticiúlachta. Ba cheart go mbeadh dreasachtaí iomchuí ann d'institiúidí creidmheasa agus do ghnólachtaí infheistíochta chun tosú ar chineálacha cur chuige atá níos íogaire ó thaobh riosca de a úsáid. De bhrí go mbíonn modhanna nua ag teacht chun cinn le riosca oibriúcháin a thomhas agus a bhainistiú, ba cheart na rialacha a choinneáil faoi athbhreithniú agus a thabhairt cothrom le dáta de réir mar is iomchuí, lena n-áirítear na rialacha maidir le muirir le haghaidh cineálacha éagsúla gnó agus maidir le haitheantas a thabhairt do mhodhanna maolaithe riosca. Ba cheart aird ar leith a thabhairt ar árachas a chur san áireamh sna cineálacha cur chuige simplí maidir le ceanglais chaipitil a ríomh i gcomhair riosca oibriúcháin. (33) Ba cheart go mbeadh monatóireacht agus rialú neamhchosaintí institiúide creidmheasa mar chuid lárnach den mhaoirseacht a dhéantar ar institiúid. Dá bhrí sin, d’fhéadfadh riosca do-ghlactha caillteanais a bheith ann de dhroim an iomarca neamhchosaintí a bheith ag cliant aonair nó ag grúpa cliant. Is féidir a mheas go bhféadfadh a leithéid de chás dochar a dhéanamh do shócmhainneacht institiúide creidmheasa. (34) Nuair atá cinneadh á dhéanamh faoi ghrúpa cliant atá nasctha le chéile a bheith ann nó as agus, dá bhrí sin, faoi aon riosca amháin a bheith sna neamhchosaintí, tá sé tábhachtach a chur san áireamh freisin rioscaí a eascraíonn ó chomhfhoinse mhaoinithe atá curtha ar fáil ag an institiúid creidmheasa nó ag an ngnólacht infheistíochta féin nó ag a g(h)rúpa airgeadais nó ag a p(h)áirtithe bainteacha. (35) Cé go bhfuil sé inmhianaithe luach na neamhchosanta a ríomh ar bhonn an mhodha a chuirtear ar fáil ar mhaithe le ceanglais chistí dhílse, is iomchuí rialacha a ghlacadh maidir le monatóireacht a dhéanamh ar neamhchosaintí móra ach gan ualuithe riosca ná céimeanna riosca a chur i bhfeidhm. Lena chois sin, ceapadh na teicnící maolaithe riosca creidmheasa a chuirtear i bhfeidhm sa chóras sócmhainneachta ar an tuiscint go mbeadh an riosca creidmheasa éagsúlaithe go maith. Ní bhíonn an riosca creidmheasa éagsúlaithe go maith i gcás neamhchosaintí móra a bhaineann le riosca comhchruinnithe in ainm amháin. Ba cheart, dá bhrí sin, torthaí na dteicnící sin a bheith faoi réir coimircí stuamachta. Sa chomhthéacs seo, tá sé riachtanach foráil a dhéanamh maidir le cosaint creidmheasa a athghnóthú go héifeachtach chun críocha neamhchosaintí móra. (36) Ós rud é gur féidir caillteanas a eascraíonn ó neamhchosaint ar institiúid chreidmheasa nó ar ghnólacht infheistíochta a bheith chomh dian le caillteanas ó aon neamhchosaint eile, ba cheart neamhchosaintí den sórt sin a láimhseáil agus a thuairisciú sa tslí chéanna is a dhéanfaí i gcás aon neamhchosaint eile. Mar sin féin, tá teorainn chainníochtúil mhalartacha tugtha isteach chun an tionchar díréireach a d'imreodh cur chuige den sórt sin ar institiúidí beaga a mhaolú. Ina theannta sin, d’fhonn feidhmiú rianúil na margaí airgeadais agus an bhonneagair a bhaineann leo a éascú cuirtear díolúine ar fáil i gcás neamhchosaintí an‑ghearrthéarmach a bhaineann le tarchur airgid, lena n‑áirítear cur i gcrích seirbhísí íocaíochta, agus seirbhísí imréitigh, socraíochta agus cumhdaigh do chliaint. Clúdaíonn na seirbhísí sin, mar shampla, cur i gcrích gníomhaíochtaí imréitigh agus glanta airgid agus gníomhaíochtaí comhchosúla a dhéantar chun socraíocht a éascú. Áirítear ar na neamhchosaintí gaolmhara neamhchosaintí a d'fhéadfadh gan a bheith intuartha, agus dá bhrí sin, nach mbeadh faoi smacht iomlán institiúide chreidmheasa, e.g. iarmhéideanna ar chuntais idirbhainc a eascraíonn ó íocaíochtaí cliant, lena n‑áirítear ús agus táillí curtha do shochar nó do dhochar, agus íocaíochtaí eile i gcomhair seirbhísí do chliaint, chomh maith le comhthaobhacht a thugtar nó a fhaightear. (37) Tá sé tábhachtach deireadh a chur leis an mí-ailíniú a tharlaíonn idir leas na ngnóthas sin a dhéanann iasachtaí a ‘athphacáistiú' mar urrúis intrádála agus ionstraimí airgeadais eile (tionscnóirí nó urraitheoirí) agus gnóthais a infheistíonn sna hurrúis nó sna hionstraimí sin (infheisteoirí). Tá sé tábhachtach freisin leas an tionscnóra nó an urraitheora agus leas na n‑infheisteoirí a ailíniú. Chuige sin, ba cheart don tionscnóir nó don urraitheoir leas suntasach a choinneáil sna bunsócmhainní. Tá sé tábhachtach dá bhrí sin go gcoinneoidh na tionscnóirí nó na hurraitheoirí neamhchosaint ar riosca na n‑iasachtaí atá i gceist. I dtéarmaí níos ginearálta, níor cheart idirbhearta urrúsaithe a struchtúrú sa chaoi go ndéantar cur i bhfeidhm an cheanglais choinneála a sheachaint, go háirithe trí leas a bhaint as táille nó struchtúr préimhe nó as an dá rud. Ba cheart a leithéid de choinneáil a bheith infheidhme i ngach cás ina bhfuil an tsubstaint eacnamaíoch urrúsaithe infheidhme, is cuma cén struchtúir dhlíthiúla nó ionstraimí a úsáidtear chun an tsubstaint eacnamaíoch sin a fháil. Go háirithe, nuair a dhéantar riosca creidmheasa a aistriú le hurrúsú, ba cheart d’infheisteoirí gan cinntí a dhéanamh go dtí go bhfuil a ndícheall cuí déanta acu, rud a mbeadh faisnéis leordhóthanach maidir leis an urrúsú ag teastáil lena aghaidh. (38) Níor cheart go ndéanfaí an ceanglas coinneála a chur i bhfeidhm níos mó ná uair amháin. Is leor i gcás aon urrúsú faoi leith go mbeadh duine amháin faoi réir an cheanglais, is cuma cé acu an tionscnóir, an t‑urraitheoir, nó an t‑iasachtóir bunaidh an duine sin. Mar an gcéanna, i gcás ina bhfuil urrúsuithe mar bhunús le hidirbhearta urrúsaithe, níor cheart an ceanglas coinneála a chur i bhfeidhm ach maidir leis an urrúsú atá faoi réir na hinfheistíochta. Níor cheart go mbeadh earraí infhaighte ceannaithe faoi réir an cheanglais choinneála má eascraíonn siad ó ghníomhaíocht chorparáideach ina n‑aistrítear nó ina ndíoltar iad ar lascaine chun gníomhaíocht den sórt sin a mhaoiniú. Ba cheart do na húdaráis inniúla a ndícheall cuí a dhéanamh agus iad ag cur i bhfeidhm an ualaithe riosca i ndáil le neamh‑chomhlíonadh mar aon leis na hoibleagáidí bainistíochta riosca a bhaineann le hurrúsú maidir le sáruithe beartais agus nósanna imeachta nach sáruithe beagbhríocha iad agus atá abartha don anailís ar na rioscaí bunúsacha. (39) Ba cheart an dícheall cuí a úsáid d'fhonn measúnú ceart a dhéanamh ar rioscaí a bhaineann le neamhchosaintí urrúsaithe i gcás an leabhair thrádála agus an leabhair neamhthrádála araon. Ina theannta sin, ní mór oibleagáidí an díchill chuí a bheith comhréireach. Ba cheart go gcabhródh nósanna imeachta an díchill chuí an mhuinín atá ag tionscnóirí, urraitheoirí agus infheisteoirí as a chéile a chothú. Dá bhrí sin, tá sé inmhianaithe go nochtfaí mar is ceart faisnéis ábhartha faoi nósanna imeachta an díchill chuí. (40) Bíonn stuamacht faoi leith ag teastáil nuair a thabhaíonn foras creidmheasa nó gnólacht infheistíochta neamhchosaint dá mháthairghnóthas féin nó do cheann d’fhochuideachtaí eile a mháthairghnóthais. Ba cheart na neamhchosaintí a thabhaíonn institiúidí creidmheasa agus gnólachtaí infheistíochta a bhainistiú ar bhealach iomlán neamhspleách, i gcomhréir le prionsabail na bainistíochta fónta, gan aird a thabhairt ar aon ní eile. Maidir le neamhchosaintí móra, ba cheart caighdeáin shonracha a leagan síos, lena n‑áirítear srianta níos déine maidir le neamhchosaintí arna dtabhú ag foras creidmheasa dá ghrúpa féin. Ní gá chaighdeáin den sórt sin a chur i bhfeidhm, áfach, nuair is cuideachta shealbhaíochta airgeadais nó institiúid chreidmheasa an máthairghnóthas, ná más institiúidí creidmheasa nó airgeadais na fochuideachtaí nó na gnóthais a thairgeann seirbhísí coimhdeachta, ar choinníoll go bhfuil gach gnóthas den sórt sin clúdaithe ag maoirseacht an fhorais chreidmheasa ar bhonn comhdhlúite. (41) I bhfianaise a íogaire ó thaobh riosca de atá na rialacha maidir le ceanglais chaipitil, tá sé inmhianaithe athbhreithniú leanúnach a dhéanamh ar cé acu atá éifeachtaí móra acu ar an timthriall eacnamaíoch nó nach bhfuil. Ag cur san áireamh dó tuairimí an Bhainc Cheannais Eorpaigh, ba cheart don Choimisiún tuairisc faoi na gnéithe seo a chur faoi bhráid Pharlaimint na hEorpa agus na Comhairle. (42) Ba cheart athbhreithniú a dhéanamh ar ceanglais chaipitil déileálaithe tráchtearraí, lena n‑áirítear na déileálaithe atá díolmhaithe faoi láthair ó cheanglais Threoir 2004/39/CE. (43) Sprioc thábhachtach eacnamaíoch agus pholaitiúil de chuid an Aontais is ea léirscaoileadh na margaí gáis agus leictreachais. Agus aird á tabhairt air sin, ba cheart i gcás na ceanglas caipitil agus na rialacha stuamachta eile atá le chur i bhfeidhm ar ghnólachtaí atá gníomhach sna margaí sin go mbeidís comhréireach agus nach gcuirfeadh siad isteach go míchuí le baint amach sprioc an léirscaoilte. Ba cheart an sprioc sin go háirithe a choinneáil i gcuimhne nuair atá athbhreithnithe á ndéanamh ar an Rialachán sin. (44) Ba cheart d’institiúidí creidmheasa agus do ghnólachtaí infheistíochta a infheistíonn in ath‑urrúsuithe a ndícheall cuí a dhéanamh maidir leis na hurrúsuithe bunúsacha agus maidir leis na neamhchosaintí neamh‑urrúsaithe is bunús leis hurrúsuithe bunúsacha sin. Ba cheart d’institiúidí creidmheasa agus do ghnólachtaí infheistíochta measúnú a dhéanamh féachaint an neamhchosaintí ath‑urrúsaithe iad neamhchosaintí i gcomhthéacs clár páipéar tráchtála sócmhainn‑bhunaithe, lena n‑áirítear iad siúd ina bhfaightear tráinsí de chomhthiomsuithe ar leithligh d’iasachtaí iomlána sa chás nach bhfuil aon cheann de na hiasachtaí ina n‑urrúsú ná ina n‑ath‑urrúsú ar neamhchosaint, agus i gcás gurb é díoltóir na n‑iasachtaí a chuireann an chéad chosaint ar fáil maidir le caillteanas ar gach infheistíocht díobh. Sa chás deireanach sin, níor cheart a mheas de ghnáth gur neamhchosaint ath‑urrúsaithe í saoráid leachtachta a bhaineann go sonrach le comhthiomsú áirithe toisc gur tráinse de chomhthiomsú amháin sócmhainní atá ann (is é sin le rá, chomhthiomsú na n‑iasachtaí iomlána is infheidhme) nach bhfuil aon neamhchosaintí urrúsaithe ann. Os a choinne sin, dá ndéanfaí feabhsú creidmheasa ar fud cláir ach nach gclúdódh sé ach cuid de na caillteanais sin ós cionn an méid cosanta a chuirfeadh an díoltóir ar fáil sna comhthiomsithe éagsúla, de ghnáth dhéanfadh sé sin trainsiú ar an riosca i gcomhthiomsú sócmhainní iolracha a mbeadh neamhchosaint urrúsaithe amháin ar a laghad ann, agus ar an ábhar sin ath‑urrúsú neamhchosaintí a bheadh ann. Mar sin féin, má dhéanann a leithéid de chlár maoiniú iomlán air féin le haicme amháin páipéir thráchtála, agus má tharlaíonn sé nach feabhsú creidmheasa ar fud an chláir ná ath‑urrúsú atá ann nó má tá thugann an institiúid chreidmheasa nó an gnólacht infheistíochta coimircíochta atá ag tabhairt urraíochta dó lántacaíocht don pháipéar tráchtála sa chaoi go bhfuil an t‑infheisteoir sa pháipéar tráchtála sin, agus ní an comhthiomsú sócmhainní is bunús leis, faoi lé maidir leis an riosca mainneachtana, níor cheart a mheas de ghnáth gur ath‑urrúsú ar neamhchosaint atá ann. (45) Na forálacha maidir le luacháil stuama a dhéanamh ar an leabhar trádála, ba cheart feidhm a bheith acu maidir le gach ionstraim a thomhaistear ar luach cóir, is cuma cé acu i leabhar trádála nó i leabhar neamhthrádála na n‑institiúidí creidmheasa nó na ngnólachtaí infheistíochta a dhéantar. Ní mór a shoiléiriú, sa chás go mbeadh sé mar thoradh ar luacháil stuama go mbeadh luach seilbhe níos ísle ann ná an luach a aithnítear go hiarbhír sa tréimhse chuntasaíochta, ba cheart luach absalóideach na difríochta a asbhaint ó na cistí dílse. (46) Ba cheart go mbeadh sé de rogha ag institiúidí creidmheasa agus ag gnólachtaí infheistíochta ceanglas caipitil a chur i bhfeidhm nó na suíomhanna urrúsúcháin sin a dtugtar meáchan riosca 1 250 % dóibh faoin Rialachán seo a aisbhaint ó ítimí de Ghnáthchothromas Leibhéal 1, is cuma cé acu sa leabhar trádála nó sa leabhar neamhthrádála atá na suíomhanna. (47) Níor cheart go mbeadh institiúidí tionscnóra nó institiúdí is urraitheoirí in ann dul timpeall ar an toirmeasc ar thacaíocht intuigthe a sholáthar trí leas a bhaint as a leabhair trádála chun a leithéid de thacaíocht a sholáthar. (48) Thug Treoir 2006/48/CE isteach meáchan riosca tosaíochta faoin gcur chuige caighdeánaithe i gcomhair neamhchosaintí ar fhiontair bheaga nó mheánmhéide nó ar dhaoine nádúrtha agus chuir sí an deis ar fáil d'institiúidí cur chuige inmheánach arna bhunú ar rátálacha a chur i bhfeidhm ina ndéanfadh siad féin an meáchan riosca a mheas, rud a léireodh iontaofacht na gcritéar frithgheallta ar leith a bheadh acu féin. Tá na hualaí riosca tosaíochta fós i bhfeidhm faoin Rialachán sin. Mar sin féin, ba cheart athbhreithniú a dhéanamh laistigh de 24 mí tar éis theacht i bhfeidhm an Rialacháin seo ar na buntáistí a d'fhéadfadh a bheith ag baint le hísliú an ualú riosca nó a fheidhm a leathnú chuig neamhchosaintí breise. Ba cheart go mbeadh athbhreithniú den sórt sin fianaise-bhunaithe agus go gcuirfí san áireamh ann sonraí iontaofa faoi chaillteanais creidmheasa de thoradh neamhchosaintí ar fhiontair bheaga nó mheánmhéide nó ar daoine nádúrtha le linn timthrialla eacnamaíoch iomláin. Ba cheart aird ar leith a thabhairt i gcomhthéacs an athbhreithnithe seo ar an tionchar atá ag iasachtaí a thabhairt do thomhaltóirí. (49) Gan dochar don nochtadh atá ceangailte go sainráite sa Rialachán seo, ba cheart go mbeadh sé d’aidhm ag na ceanglais maidir le nochtadh faisnéis chruinn chuimsitheach a chur ar fáil do rannpháirtithe margaidh maidir le próifíl riosca institiúidí faoi leith. Ar an ábhar sin ba cheart go gceanglófaí ar institiúidí creidmheasa agus ar ghnólachtaí infheistíochta faisnéis bhreise a nochtadh nach bhfuil liostaithe go sainráite sa Rialachán seo, nuair atá an nochtadh sin riachtanach chun an aidhm sin a bhaint amach. (50) I gcás go n‑ionchorpraíonn measúnú creidmheasa seachtrach i gcomhair suímh urrúsúcháin feidhm cosanta creidmheasa a chuireann an institiúid féin atá i mbun infheistithe ar fáil, níor cheart go mbeadh an institiúid in ann tairbhe a bhaint as an meáchan riosca níos ísle a eascraíonn ón gcosaint sin. Níor cheart go ndéanfaí asbhaint ó chaipiteal an urrúsaithe dá thoradh sin má tá bealaí eile ann chun meáchan riosca a mheas i gcomhréir le riosca iarbhír an tsuímh, agus gan cosaint chreidmheasa den sórt sin a chur san áireamh. (51) Ós rud é gur go lagmheasartha a chruthaigh siad le déanaí, ba cheart go neartófaí na caighdeáin maidir leis na múnlaí inmheánacha a úsáidtear chun ceanglais Chaipitil I gcomhair riosca an mhargaidh a ríomh. Go háirithe, ba cheart cur leis na rioscaí a ríomhann siad trí rioscaí creidmheasa sa leabhar trádála a chur san áireamh. Ina theannta sin, ba cheart go mbeadh comhpháirt sna muirir chaipitil a bheadh in ann ag coinníollacha struis chun ceanglais chaipitil a neartú i bhfianaise dhul in olcas dhálaí an mhargaidh agus d'fhonn an baol comh‑thimthriallachta a laghdú. Ba cheart d’institiúidí creidmheasa agus do ghnólachtaí infheistíochta tástálacha struis droim ar ais a dhéanamh freisin féachaint cad iad na cásanna a d'fhéadfadh inmharthanacht na hinstitiúide a chur i mbaol ach amháin más féidir leo a chruthú nach bhfuil gá lena leithéid de thástáil. Mar gheall ar na deacrachtaí bhí ann le déanaí agus a tháinig as cur chuige arna mbunú ar shamhlacha inmheánacha a úsáid le suíomhanna urrúsúcháin a mheas, ba cheart teorainn a chur le cumas institiúidí creidmheasa agus gnólachtaí infheistíochta rioscaí urrúsúcháin a mhúnlú sa leabhar trádála agus ba cheart muirear caipitil caighdeánaithe a bheith ina cheangal trí mhainneachtain i gcomhair suíomhanna urrúsúcháin sna leabhair thrádála. (52) Leagtar síos sa Rialachán sin eisceachtaí teoranta i gcomhair gníomhaíochtaí comhghaoil trádála áirithe, agus i gcomhréir leis na heisceachtaí sin féadfaidh an maoirseoir cead a thabhairt d’inistitiúid muirear cuimsitheach i leith caipitil riosca a ríomh faoi réir diancheanglas. I gcásanna den sórt sin ba cheart go gceanglófaí ar an institiúid na gníomhaíochtaí sin a chur faoi réir muirir chaipitil atá cothrom leis an muirear caipitil is airde i gcomhréir leis an gcur chuige a forbraíodh go hinmheánach agus atá cothrom le 8 % den mhuirear caipitil le haghaidh riosca shonraigh i gcomhréir leis an modh caighdeánaithe tomhais. Níor cheart go mbeadh sé ina cheangal muirear incriminteach riosca a ghearradh ar na neamhchosaintí sin ach ba cheart iad a ionchorprú i dtomhais an luacha faoi riosca agus i dtomhais an luacha faoi riosca faoi strus. (53) I bhfianaise chineál agus méid na gcaillteanas gan choinne a bhí ag institiúidí creidmheasa agus ag gnólachtaí infheistíochta i rith na géarchéime airgeadais agus eacnamaíochta, tá sé riachtanach tuilleadh feabhais a chur ar cháilíocht agus ar chomhchuibhiú na gcistí dílse a bhfuil sé de cheangail ar institiúidí creidmheasa agus gnólachtaí infheistíochta a choimeád ina seilbh. Ba cheart a bheith ina chuid de sin sainmhíniú nua a thabhairt isteach ar na gnéithe lárnacha caipitil atá ar fáil chun caillteanais gan choinne a sheasamh de réir mar a ráiníonn siad, feabhsuithe a chur ar an sainmhíniú ar caipitil hibride agus coigeartuithe stuamachta aonfhoirmeacha ar chistí dílse. Tá sé riachtanach freisin leibhéal na gcistí dílse a ardú go suntasach, lena n‑áirítear cóimheasa caipitil nua a cheapadh a bheidh dírithe ar ghnéithe lárnacha na gcistí dílse atá ar fáil chun caillteanais a sheasamh de réir mar a ráiníonn siad. (54) D’fhonn disciplín an mhargaidh a neartú agus cobhsaíocht airgeadais a mhéadú ní mór ceanglais níos mionsonraithe a thabhairt isteach maidir le foirm agus cineál caipiteal rialála agus na coigeartuithe stuamachta a rinneadh a nochtadh, d'fhonn a áirithiú go mbeidh eolas a ndóthain ag infheisteoirí agus taisceoirí faoi shócmhainneacht institiúidí creidmheasa agus gnólachtaí infheistíochta. (55) Ba cheart sainmhíniú nua ar chaipiteal agus ar cheanglais chaipitil rialála a thabhairt isteach agus aird á tabhairt ar na himthosca agus na dálaí náisiúnta éagsúla, agus is é an chaoi a dtiocfaidh laghdú i rith na tréimhse trasdula ar na héagsúlachtaí tosaigh sin. D’fhonn leanúnachas cuí i leibhéal na gcistí dílse a áirithiú, déanfar marthanú go ceann na hidirthréimhse ar instealltaí caipitil atá ann cheana san earnáil phoiblí. (56) Ceanglaíonn Treoir 2006/48/CE ar institiúidí creidmheasa cistí dílse atá ar a laghad comhionann le méideanna íosta arna sonrú a chur ar fáil go dtí an 31 Nollaig 2011. I bhfianaise iarmhairtí leanúnacha na géarchéime airgeadais in earnáil na baincéireachta agus leathnú ar na socruithe idirthréimhseacha ar ghlac an CBMB leo i gcomhair ceanglas caipitil, is iomchuí teorainn níos ísle a thabhairt isteach arís go ceann tréimhse teoranta go dtí go mbeidh go leor cistí dílse curtha ar bun i gcomhréir leis na socruithe idirthréimhseacha le haghaidh cistí dílse dá bhforáiltear sa Rialachán sin agus a chuirfear i bhfeidhm de réir a chéile ó 2013 go dtí 2019. Cuireann Treoir 2002/87/CE maidir le hIlchuideachtaí Airgeadais rialacha sonracha i bhfeidhm maidir le grúpaí, lena n‑áirítear gnólachtaí suntasacha baincéireachta nó infheistithe, chun aghaidh a thabhairt ar an ‘gcomhaireamh dúbailte’ caipitil seo. Tá Treoir 2002/87/CE bunaithe ar phrionsabail a nglactar leo ar fud an domhain le déileáil le rioscaí a bhfuil baint acu le hearnálacha éagsúla. Neartaíonn an togra seo an bealach a rachaidh na Rialacha seo le haghaidh Ilchuideachtaí Airgeadais i bhfeidhm ar ghrúpaí gnólachtaí infheistíochta agus baincéireachta, le cinntiú go gcuirfear na Rialacha i bhfeidhm go daingean comhsheasmhach. Tabharfar aghaidh ar aon athruithe eile is gá a dhéanamh nuair a bheidh athbhreithniú á dhéanamh ar Threoir 2002/87/CE in 2012. (57) Léirigh an ghéarchéim airgeadais gur ró-íseal i bhfad a mheas institiúidí creidmheasa agus gnólachtaí infheistíochta an leibhéal riosca creidmheasa contrapháirtí a bhain le díorthaigh thar an gcuntar (OTC). Spreag sé sin Ceannairí an G20, i Meán Fómhair 2009, chun a éileamh go ndéanfaí níos mó díorthach thar an gcuntar a imréiteach trí Contrapháirtí Lárnach (CCP). Ina theannta sin, maidir leis na díorthaigh thar an gcuntar nach bhféadfaí a imréiteach go lárnach, d'iarr siad iad a bheith faoi réir ceanglas níos airde maidir le cistí dílse d'fhonn na rioscaí níos airde a bhaineann leo a chur san áireamh níos fearr. (58) Tar éis do Cheannairí an G 20 é sin a iarradh, rinne an CBMB athrú ábhartha ar an gcóras riosca creidmheasa contrapháirtí, mar chuid de Basel III. Meastar go ndéanfaidh Basel III méadú suntasach ar na ceanglais cistí dílse a bhaineann le díorthaigh thar an gcuntar agus maidir le maoiniú idirbhearta urrúis i gcás institiúidí creidmheasa agus gnólachtaí infheistíochta agus meastar go gcruthófar dreasachtaí móra chun go mbainfeadh institiúidí creidmheasa agus gnólachtaí infheistíochta leas as contrapháirtithe lárnacha. Meastar go gcuirfidh Basel III tuilleadh dreasachtaí ar fáil chun bainistiú riosca ar neamhchosaintí creidmheasa contrapháirtí a neartú agus athbhreithniú a dhéanamh ar an gcóras reatha maidir le láimhseáil neamhchosaintí riosca creidmheasa ar chontrapháirtithe lárnacha. (59) Ba cheart cistí dílse breise a bheith ina seilbh ag institiúidí mar gheall ar an riosca maidir le coigeartú luachála creidmheasa a eascraíonn as díorthaigh thar an gcuntar. Ba cheart d’institiúidí comhghaol luacha sócmhainne níos airde a úsáid agus iad ag ríomh a gceanglas maidir le cistí dílse le haghaidh neamhchosaintí ar riosca creidmheasa contrapháirtí a eascraíonn ó dhíorthaigh thar an gcuntar agus ó idirbhearta maoinithe urrús chuig institiúidí airgeadais áirithe. Ba cheart d’institiúidí creidmheasa agus do ghnólachtaí infheistíochta freisin feabhas suntasach a chur ar thomhas agus ar bhainistiú riosca creidmheasa contrapháirtí agus é sin a dhéanamh trí aghaidh a thabhairt ar riosca comhghaolmhaireachta, ar chontrapháirtithe an‑ghiaráilte agus ar chomhthaobhachta, agus feabhsuithe comhfhreagracha a dhéanamh i réimse na tástála siarghabhálaí agus na tástála struis. (60) An mheicníocht iltaobhach glanluachála agus roinnte caillteanas a chuireann contrapháirtithe lárnacha ar fáil, is gnách go dtéann sí chun sochair do neamhchosaintí ar chontrapháirtithe lárnacha. Dá thoradh sin, bíonn riosca an‑íseal creidmheasa contrapháirtí ag baint leo agus ba cheart dá bhrí sin go mbeidís faoi réir ceanglas an‑íseal maidir le cistí dílse. Mar sin féin, ba cheart go mbeadh an ceanglas sin dearfa d'fhonn a áirithiú go ndéanfaidh institiúidí creidmheasa agus gnólachtaí infheistíochta rianú agus monatóireacht ar a neamhchosaintí ar chontrapháirtithe lárnacha mar chuid de dhea-bhainistíocht riosca agus d’fhonn a léiriú nach bhfuil neamhchosaintí trádála ar chontrapháirtithe lárnacha fiú saor ó riosca. (61) Is eárd atá i gciste mainneachtana contrapháirtí lárnaigh meicníocht a fhágann gur féidir caillteanais a roinnt (frithpháirtiú) ar bhaill imréitigh an chontrapháirtí lárnaigh. Úsáidtear é ar eagla go mbeadh na caillteanais a thabhódh an contrapháirtí lárnach níos mó ná éarlaisí agus ranníocaíochtaí an chiste mainneachtana a chuireann an comhalta imréitigh ar fáil agus aon chosaint eile a d'fhéadfadh an contrapháirtí lárnach a úsáid sula mbainfeadh sé leas as ranníocaíochtaí ciste mhainneachtana na gcomhaltaí imréitigh eile. Ina fhianaise sin, tá an riosca a bhaineann le neamhchosaintí ar ranníocaíochtaí ciste mainneachtana níos airde ná an riosca a bhaineann le neamhchosaintí trádála. Dá bhrí sin, ba cheart go mbeadh neamhchosaintí den chineál sin faoi réir ceanglais níos airde maidir le cistí dílse. (62) Ba cheart athróg a bheith in "caipitil hipitéiseach" contrapháirtí lárnaigh, athróg a bheadh riachtanach chun ceanglas cistí dílse a chinneadh maidir le neamhcosaint baill imréitigh i ngeall ar a ranníocaíochtaí le ciste mainneachtana contrapháirtithe lárnacha. Níor cheart a mheas gur aon ní eile é. Go háirithe, níor cheart a mheas gurb é sin an méid caipitil a chuireann an t‑údarás inniúil de cheangal ar an gcontrapháirtí lárnach a bheith ina seilbh aige. (63) An t‑athbhreithniú ar láimhseáil riosca creidmheasa contrapháirtí, go háirithe ceangl